open-index/open-wikipedia-markdown huggingface dataset:
西楚霸王

**西楚霸王項籍**，字**羽**，下相人也。初起，年二十四。其季父梁。嘗殺人，與籍避仇吳中。秦始皇帝東遊會稽，梁與籍觀。籍曰：「彼可取而代也。」

籍長八尺二寸，力扛鼎，與梁擊斬會稽守。梁為會稽將，籍為裨將。梁死，楚懷王以宋義為上將軍；羽為魯公，為次將，范增為末將。諸別將皆屬，號卿子冠軍。北救趙，至安陽，留不進。羽晨朝上將軍宋義，即其帳中斬義頭。出令軍中，諸將讋服。相與立羽為假上將軍。王因使使立羽為上將軍。救鉅鹿，湛船，破釜甑，九戰，大破之。

聞沛公已得咸陽，大怒，擊關。入至鴻門，沛公謝羽得免。羽乃屠咸陽。陽尊懷王為義帝。徙之長沙。分天下以王諸侯。自立為西楚霸王，都彭城。

漢王還定三秦。東伐楚，諸侯大會垓下，潰圍出，至東城，乃有二十八騎。追者數千，欲渡烏江。亭長檥船待，羽笑曰：「乃天亡我，何渡為。」遽死戰而自剄。漢王以魯公號葬羽於穀城。

太史公曰：「吾聞之周生曰『舜目蓋重瞳子』，又聞項羽亦重瞳子。羽豈其苗裔邪？何興之暴也！夫秦失其政，陳涉首難，豪傑蠭起，相與並爭，不可勝數。然羽非有尺寸乘埶，起隴畝之中，三年，遂將五諸侯滅秦，分裂天下，而封王侯，政由羽出，號為『霸王』，位雖不終，近古以來未嘗有也。及羽背關懷楚，放逐義帝而自立，怨王侯叛己，難矣。自矜功伐，奮其私智而不師古，謂霸王之業，欲以力征經營天下，五年卒亡其國，身死東城，尚不覺寤而不自責，過矣。乃引『天亡我，非用兵之罪也』，豈不謬哉！」

## 據
*漢·司馬遷·《史記》卷七·項羽本紀第七
*《漢書·項籍傳》
黃帝

**黃帝**者，少典之子，姓**公孫**或**姬**，名曰**軒轅**。生而神靈，弱而能言，幼而徇齊，長而敦敏，成而聰明。

## 共主之位
軒轅之時，神農氏世衰。諸侯相侵伐，暴虐百姓，而神農氏弗能徵。於是軒轅乃慣用干戈，以徵不享，諸侯咸來賓從。而蚩尤最為暴，莫能伐。炎帝欲侵陵諸侯，諸侯咸歸軒轅。軒轅乃修德振兵，治五氣，蓺五種，撫萬民，度四方，教熊羆貔貅貙虎，以與炎帝戰於阪泉之野。三戰，然後得其志。蚩尤作亂，不用帝命。於是黃帝乃徵師諸侯，與蚩尤戰於涿鹿之野，遂擒殺蚩尤。而諸侯咸尊軒轅為天子，代神農氏，是為黃帝。天下有不順者，黃帝從而徵之，平者去之，披山通道，未嘗甯居。

## 治國方略
其領東至於海，登丸山，及岱宗。西至於空桐，登雞頭。南至於江，登熊、湘。北逐葷粥，合符釜山，而邑於涿鹿之阿。遷徙往來無常處，以師兵為營衛。官名皆以雲命，為雲師。置左右大監，監於萬國。萬國和，而鬼神山川封禪與為多焉。獲寶鼎，迎日推筴。舉風後、力牧、常先、大鴻以治民。順天地之紀，幽明之占，死生之說，存亡之難。時播百穀草木，淳化鳥獸蟲蛾，旁羅日月星辰水波土石金玉，勞勤心力耳目，節用水火材物。有土德之瑞，故號黃帝。

## 黃帝家譜
黃帝凡二十五子，其得姓者一十四人。

黃帝居軒轅之丘，而娶於西陵之女，是為嫘祖。嫘祖為黃帝正妃，生二子，其後皆有天下：其一曰玄囂，是為青陽，青陽降居江水；其二曰昌意，降居若水。昌意娶蜀山氏女，曰昌僕，生高陽，高陽有聖德焉。黃帝崩，葬橋山。其孫昌意之子高陽立，是為帝顓頊也。

少昊、顓頊、帝嚳、唐堯、虞舜，夏商周三代君主皆為黃帝子孫。

## 引據
漢·司馬遷·《史記·五帝本紀》
顧愷之

**顧愷之**字長康，晉晉陵無錫人也。父悅之，尚書左丞。愷之博學有才氣，嘗為《箏賦》，成，謂人曰：「吾賦之比嵇康琴，不賞者必以後出相遺，深識者亦當以高奇見貴。」

桓溫引為大司馬參軍，甚見親昵。溫薨後，愷之拜溫墓，賦詩云：「山崩溟海竭，魚鳥將何依！」或問之曰：「卿憑重桓公乃爾，哭狀其可見乎？」答曰：「聲如震雷破山，淚如傾河注海。」

愷之好諧謔，人多愛狎之。後為殷仲堪參軍，亦深被眷接。仲堪在荊州，愷之嘗因假還，仲堪特以布帆借之，至破塚，遭風大敗。愷之與仲堪牋曰：「地名破塚。真破塚而出。行人安穩，布帆無恙。」還至荊州，人問以會稽山川之狀。愷之云：「千巖競秀，萬壑爭流。草木蒙籠，若雲興霞蔚。」桓玄時與愷之同在仲堪坐，共作了語。愷之先曰：「火燒平原無遺燎。」玄曰：「白布纏根樹旒旐。」仲堪曰：「投魚深泉放飛鳥。」復作危語。玄曰：「矛頭淅米劍頭炊。」仲堪曰：「百歲老翁攀枯枝。」有一參軍云：「盲人騎瞎馬臨深池。」仲堪眇目，驚曰：「此太逼人！」因罷。愷之每食甘蔗，恒自尾至本。人或怪之。云：「漸入佳境。」

尤善丹青，圖寫特妙，謝安深重之，以為有蒼生以來未之有也。愷之每畫人成，或數年不點目精。人問其故，答曰：「四體妍蚩，本無闕少於妙處，傳神寫照，正在阿堵中。」嘗悅一鄰女，挑之弗從，乃圖其形於壁，以棘針釘其心，女遂患心痛。愷之因致其情，女從之，遂密去針而愈。愷之每重嵇康四言詩，因為之圖，恒云：「手揮五絃易，目送歸鴻難。」每寫起人形，妙絕於時，嘗圖裴楷象，頰上加三毛，觀者覺神明殊勝。又為謝鯤象，在石巖裏，云：「此子宜置丘壑中。」欲圖殷仲堪，仲堪有目病，固辭。愷之曰：「明府正為眼耳，若明點瞳子，飛白拂上，使如輕雲之蔽月，豈不美乎！」仲堪乃從之。愷之嘗以一廚畫糊題其前，寄桓玄，皆其深所珍惜者。玄乃發其廚後，竊取畫，而緘閉如舊以還之，紿云未開。愷之見封題如初，但失其畫，直云妙畫通靈，變化而去，亦猶人之登仙，了無怪色。

愷之矜伐過實，少年因相稱譽以為戲弄。又為吟詠，自謂得先賢風制。或請其作洛生詠，答曰：「何至作老婢聲！」義熙初，為散騎常侍，與謝瞻連省，夜於月下長詠，瞻每遙贊之，愷之彌自力忘倦。瞻將眠，令人代己，愷之不覺有異，遂申旦而止。尤信小術，以為求之必得。玄嘗以一柳葉紿之曰：「此蟬所翳葉也，取以自蔽，人不見己。」愷之喜，引葉自蔽，玄就溺焉，愷之信其不見己也，甚以珍之。

初，愷之在溫府，常云：「愷之體中癡黠各半，合而論之，正得平耳。」故俗傳愷之有三絕：才絕，畫絕，癡絕。年六十二，卒於官，所著文集及啟矇記行於世。
## 據
*《晉書》卷九十二
三皇五帝

**三皇五帝**，中華之古譚，先代之聖王也。

**三皇**諸說：
* 伏羲、神農、女媧（《史记·三皇本紀》之司馬貞所補、《春秋運斗樞》、《春秋元命苞》）
* 伏羲、神農、黃帝（《尚書·序》、《帝王世紀》）
* 伏羲、神農、燧人（《尚書大傳》、《禮緯含文嘉》）
* 伏羲、神農、祝融（《白虎通》）
* 伏羲、神農、共工（《通鑒外紀》）

**五帝**諸說：
黃帝、帝顓頊、帝嚳、帝堯、帝舜。
* 黃帝、顓頊、嚳、堯、舜（《史記·五帝本紀》、《世本》、《大戴禮記》、《易傳》、《禮記》、《春秋國語》）
* 少昊、顓頊、嚳、堯、舜（《尚書·序》、《白虎通義》）
* 黃帝、庖犧（伏羲）、神農、堯、舜（《戰國策》）
* 黃帝、顓頊、太昊（伏羲）、少昊、炎帝（《禮記·月令》、《呂氏春秋》、《淮南子》）
* 黃帝、顓頊、嚳、堯、少昊（《資治通鑒外紀》）
* 青帝靈威仰，赤帝赤熛怒，白帝白招矩，黑帝協光紀，黃帝含樞紐。（《史記正義》）

自黃帝至舜、禹，姓同而國號異，以章明德。故黃帝謂有熊，帝顓頊謂高陽，帝嚳謂高辛，帝堯謂陶唐，帝舜謂有虞。帝禹為夏后而別氏，姒姓。契為商，子姓。棄為周，姬姓。

太史公曰：學者多稱五帝，尚矣。然尚書獨載堯以來；而百家言黃帝，其文不雅馴，薦紳先生難言之。孔子所傳宰予問五帝德及帝系姓，儒者或不傳。餘嘗西至空桐，北過涿鹿，東漸於海，南浮江淮矣，至長老皆各往往稱黃帝、堯、舜之處，風教固殊焉，總之不離古文者近是。予觀春秋、國語，其發明五帝德、帝系姓章矣，顧弟弗深考，其所表見皆不虛。書缺有間矣，其軼乃時時見於他說。非好學深思，心知其意，固難為淺見寡聞道也。

郭店楚簡《唐虞之道》載「六帝」說：「六帝興於古，咸由此也。」
## 引據
帝顓頊

帝**顓頊**高陽者，黃帝之孫而昌意之子也。靜淵以有謀，疏通而知事；養材以任地，載時以象天，依鬼神以制義，治氣以教化，絜誠以祭祀。北至於幽陵，南至於交阯，西至於流沙，東至於蟠木。動靜之物，大小之神，日月所照，莫不砥屬。

帝顓頊生子曰窮蟬。顓頊崩，而玄囂之孫高辛立，是為帝嚳。

## 引據
帝嚳

帝**嚳**，**[[高辛氏]]**，**姬**姓，黃帝之曾孫也。父曰蟜極，蟜極父曰玄囂，玄囂父曰黃帝。自玄囂與蟜極皆不得在位，至高辛乃登帝位。高辛於顓頊為族子。

## 生平與治世
高辛生而神異，自言其名。年十五而佐顓頊，三十登帝位，都於亳。

其治天下也，普施利物，不於其身。聰以知遠，明以察微。順天之義，知民之急。仁而威，惠而信，脩身而天下服。取地之財而節用之，撫教萬民而利誨之，曆日月而迎送之，明鬼神而敬事之。其色郁郁，其德嶷嶷。其動也時，其服也土，春夏乘龍，秋冬乘馬，黃斧黻衣，執中而獲天下。

帝嚳能序星辰以著眾。又以人事紀官，以句芒為木正，祝融為火正，蓐收為金正，玄冥為水正，后土為土正。分職而治諸侯，化被天下。遂作樂《六莖》以康帝位。日月所照，風雨所至，莫不從服。

## 后妃與子嗣
帝嚳納四妃，卜其子皆有天下：
* 元妃：有邰氏（或作有臺氏）女，曰姜嫄。履帝武而孕，生周祖后稷。
* 次妃：有娀氏女，曰簡翟。生商祖禼。
* 次妃：陳鋒氏（即陳豐氏）女，曰慶都。生放勳。
* 次妃：娵訾氏女，曰常儀。生摯。

## 駕崩
帝嚳在位七十五年，壽一百有五歲而崩，葬於東郡頓丘廣陽里。帝嚳崩，而子摯代立。帝摯立，不善，而弟放勳立，是為帝堯。

## 據
帝舜

**虞舜**者，名曰**重華**。重華父曰瞽叟，瞽叟父曰橋牛，橋牛父曰句望，句望父曰敬康，敬康父曰窮蟬，窮蟬父曰帝顓頊，顓頊父曰昌意：以至舜七世矣。自從窮蟬以至帝舜，皆微為庶人。

舜父瞽叟盲，而舜母死，瞽叟更娶妻而生象，象傲。瞽叟愛後妻子，常欲殺舜，舜避逃；及有小過，則受罪。順事父及後母與弟，日以篤謹，匪有解。

舜，冀州之人也。舜耕曆山，漁雷澤，陶河濱，作什器於壽丘，就時於負夏。舜父瞽叟頑，母嚚，弟象傲，皆欲殺舜。舜順適不失子道，兄弟孝慈。欲殺，不可得；即求，嘗在側。

舜年二十以孝聞。三十而帝堯問可用者，四岳咸薦虞舜，曰可。於是堯乃以二女妻舜以觀其內，使九男與處以觀其外。舜居媯汭，內行彌謹。堯二女不敢以貴驕事舜親戚，甚有婦道。堯九男皆益篤。舜耕曆山，曆山之人皆讓畔；漁雷澤，雷澤上人皆讓居；陶河濱，河濱器皆不苦窳。一年而所居成聚，二年成邑，三年成都。堯乃賜舜絺衣，與琴，為築倉廩，予牛羊。瞽叟尚複欲殺之，使舜上塗廩，瞽叟從下縱火焚廩。舜乃以兩笠自扞而下，去，得不死。後瞽叟又使舜穿井，舜穿井為匿空旁出。舜既入深，瞽叟與象共下土實井，舜從匿空出，去。瞽叟、象喜，以舜為已死。象曰「本謀者象。」象與其父母分，於是曰：「舜妻堯二女，與琴，象取之。牛羊倉廩予父母。」象乃止舜宮居，鼓其琴。舜往見之。象鄂不懌，曰：「我思舜正鬱陶！」舜曰：「然，爾其庶矣！」舜複事瞽叟愛弟彌謹。於是堯乃試舜五典百官，皆治。

昔高陽氏有才子八人，世得其利，謂之「八愷」。高辛氏有才子八人，世謂之「八元」。此十六族者，世濟其美，不隕其名。至於堯，堯未能舉。舜舉八愷，使主后土，以揆百事，莫不時序。舉八元，使布五教於四方，父義，母慈，兄友，弟恭，子孝，內平外成。

昔帝鴻氏有不才子，掩義隱賊，好行兇慝，天下謂之渾沌。少昚氏有不才子，毀信惡忠，崇飾惡言，天下謂之窮奇。顓頊氏有不才子，不可教訓，不知話言，天下謂之檮杌。此三族世憂之。至於堯，堯未能去。縉雲氏有不才子，貪於飲食，冒於貨賄，天下謂之饕餮。天下惡之，比之三凶。舜賓於四門，乃流四凶族，遷於四裔，以禦螭魅，於是四門闢，言毋凶人也。

舜入於大麓，烈風雷雨不迷，堯乃知舜之足授天下。堯老，使舜攝行天子政，巡狩。舜得舉用事二十年，而堯使攝政。攝政八年而堯崩。三年喪畢，讓丹朱，天下歸舜。而禹、皋陶、契、后稷、伯夷、夔、龍、倕、益、彭祖自堯時而皆舉用，未有分職。於是舜乃至於文祖，謀於四嶽，闢四門，明通四方耳目，命十二牧論帝德，行厚德，遠佞人，則蠻夷率服。舜謂四嶽曰：「有能奮庸美堯之事者，使居官相事？」皆曰：「伯禹為司空，可美帝功。」舜曰：「嗟，然！禹，汝平水土，維是勉哉。」禹拜稽首，讓於稷、契與皋陶。舜曰：「然，往矣。」舜曰：「棄，黎民始饑，汝后稷播時百穀。」舜曰：「契，百姓不親，五品不馴，汝為司徒，而敬敷五教，在寬。」舜曰：「皋陶，蠻夷猾夏，寇賊姦軌，汝作士，五刑有服，五服三就；五流有度，五度三居：維明能信。」舜曰：「誰能馴予工？」皆曰垂可。於是以垂為共工。舜曰：「誰能馴予上下草木鳥獸？」皆曰益可。於是以益為朕虞。益拜稽首，讓於諸臣硃虎、熊羆。舜曰：「往矣，汝諧。」遂以硃虎、熊羆為佐。舜曰：「嗟！四嶽，有能典朕三禮？」皆曰伯夷可。舜曰：「嗟！伯夷，以汝為秩宗，夙夜維敬，直哉維靜絜。」伯夷讓夔、龍。舜曰：「然。以夔為典樂，教稺子，直而溫，寬而慄，剛而毋虐，簡而毋傲；詩言意，歌長言，聲依永，律和聲，八音能諧，毋相奪倫，神人以和。」夔曰：「於！予擊石拊石，百獸率舞。」舜曰：「龍，朕畏忌讒說殄偽，振驚朕眾，命汝為納言，夙夜出入朕命，惟信。」舜曰：「嗟！女二十有二人，敬哉，惟時相天事。」三歲一考功，三考絀陟，遠近眾功鹹興。分北三苗。

此二十二人咸成厥功：皋陶為大理，平，民各伏得其實；伯夷主禮，上下鹹讓；垂主工師，百工致功；益主虞，山澤闢；棄主稷，百穀時茂；契主司徒，百姓親和；龍主賓客，遠人至；十二牧行而九州莫敢闢違；唯禹之功為大，披九山，通九澤，決九河，定九州，各以其職來貢，不失厥宜。方五千里，至於荒服。南撫交阯、北發，西戎、析枝、渠廋、氐、羌，北山戎、發、息慎，東長、鳥夷，四海之內咸戴帝舜之功。於是禹乃興九招之樂，致異物，鳳皇來翔。天下明德皆自虞帝始。

舜年二十以孝聞，年三十堯舉之，年五十攝行天子事，年五十八堯崩，年六十一代堯踐帝位。踐帝位三十九年，南巡狩，崩於蒼梧之野。葬於江南九疑，是為零陵。舜之踐帝位，載天子旗，往朝父瞽叟，夔夔唯謹，如子道。封弟象為諸侯。舜子商均亦不肖，舜乃豫薦禹於天。十七年而崩。三年喪畢，禹亦乃讓舜子，如舜讓堯子。諸侯歸之，然後禹踐天子位。堯子丹朱，舜子商均，皆有疆土，以奉先祀。服其服，禮樂如之。以客見天子，天子弗臣，示不敢專也。

## 引據
 漢·司馬遷·《史記·五帝本紀》
帝堯

**帝堯**，五帝之列也，**陶唐**氏。史載其諱**放勳**，或謂堯乃其諡；然宋蔡沈《尚書集傳》謂「放勳」乃極言其功，非名諱也。帝乃帝嚳之子，帝摯之弟。摯在位九載而崩，諸侯聞堯之賢，乃擁立之。堯踐帝位，命羲、和敬順昊天，曆象日月星辰，敬授民時；又立敢諫之鼓，以達庶民之情；飯土簋，啜土鉶，克儉協政，是以百績咸熙。

帝在位之末，湯湯洪水滔天，浩浩懷山襄陵。四嶽舉鯀治之，九載績用弗成。帝既老，倦於勤，命四嶽舉賢，皆薦舜。堯乃妻以二女以觀其內，使揆百事以觀其外。歷試三載，善之，乃使攝位。然《古本竹書紀年》別有異辭，載曰：「舜囚堯於平陽，取之帝位。」「復偃塞丹朱，使不與父相見也。」

越二十有八載，堯崩，壽百一十八歲。百官悲慟，如喪考妣。舜承其統，命史臣錄其大典，作《堯典》。後世以堯德彰明，侔於天地，故百代常引為帝王之模範焉。

## 引據
* 《史記·五帝本紀》
* 《尚書正義》
* 《古本竹書紀年》
* 《尚書集傳》
臺南市

**臺南市**者，古曰**府城**，臺灣故都也。乃中華民國直轄市，為臺灣第五大市。口百八十有八萬。市域北闊南尖，狀若陀螺。坡地緩而居濱。海拔卑則十米，軒不踰四十米。有三大川，北曰曾文溪，南曰二仁溪，以為市界。又有鹽水溪橫貫其中。北為安南區，多魚塭良田；南為市井街居，人煙密集。民國九十九年，併臺南縣，陞格直轄市。
## 史

明朝前，即有漢漁民登島而居，與平埔番雜居有賈易。明末，荷人犯粵地，乞互市，不許，遂抵臺而啟之。後鄭成功驅荷人而始治。康熙間，施琅攻臺，鄭氏遂傾覆，後為福建臺灣府。

臺南自荷屬以來，即為首府。清季立省，以抗日人，省城方遷臺中、臺北。光緒廿一年，隨臺灣割予日本。二戰後，屬中華民國，為第四大城也。
## 政區

民國三十四年，臺灣歸中華民國，日治臺南州改為臺南縣。置臺南市，屬臺灣省轄，縣市分治。置嘉義市，屬臺灣省轄。民國三十五年，斗六鎮析置林內鄉，土庫鎮析置褒忠鄉，崙背鄉析置麥寮鄉，海口鄉二分臺西鄉、東勢鄉。安順鄉併入前臺南市。水上鄉、太保鄉併入前嘉義市。三十九年，政區調整，斗六區二鎮四鄉、虎尾區三鎮六鄉、北港區一鎮四鄉等二十鄉鎮，析置雲林縣。前嘉義市六區統合四鎮二鄉併嘉義區一鎮九鄉、東石區二鎮四鄉等十六鄉鎮，析置嘉義縣。餘剩新豐區五鄉、新化區二鎮七鄉、曾文區一鎮四鄉、北門區一鎮五鄉、新營區三鎮三鄉等三十一鄉鎮為其域。治新營。領七鎮、廿四鄉。五十七年，學甲鄉改學甲鎮。七十年，新營鎮改新營市，屬縣轄市。八十二年，永康鄉改永康市，屬縣轄市。共分二縣轄市、七鎮、廿二鄉。

前臺南縣二縣轄市、七鎮、廿二鄉列如下。新營、永康，以上為二縣轄市。鹽水、白河、麻豆、佳里、新化、善化、學甲，以上為七鎮。柳營、後壁、東山、下營、六甲、官田、大內、西港、七股、將軍、北門、新市、安定、山上、玉井、楠西、南化、左鎮、仁德、歸仁、關廟、龍崎，以上為廿二鄉。

前臺南市於民國三十四年置，屬臺灣省轄。承日治臺南市分東、南、西、北、中、安平、青濱、真濱八區。三十五年，併青濱、真濱二區入南區。併安順鄉易名安南區。九十三年，併中區、西區為中西區。時合有東、南、北、中西、安平、安南六區。

九十九年，縣市併之，統合前臺南縣二縣轄市、七鎮、廿二鄉為三十一區及前臺南市六區，合有三十七區，陞格直轄市。
## 象徵
南市有市花曰「鳳凰」，故雅號云「鳳凰城」。清康熙間，臺灣府海防同知孫元衡詩曰：「刺桐城裡煙花靜，叢竹牆邊鳥雀空。味備五音懽百物，蓼根獨有避甘蟲。」故時臺南城又名「刺桐城」。南市亦有市鳥，「喜鵲」者也。
## 郵傳
此市居臺灣西南，通衢是也。水路有碼頭曰安平港，有空港曰臺南，皆在南區也。陸路者，縱貫鐵道。有一等驛曰臺南，在東區。市內道路發達，車轍輻輳，以民生、民族、民權、中正、中山五道為首，又有北門、西門數道。
## 據

## 它典
*臺南市政府
文言維基大典

**文言維基大典**，始撰於丙戌年七夕，屬維基媒體基金會。及，文章凡篇。
## 典序
蓋聞天地有文章之氣，古今無斷絕之學。自倉頡造書而鳥獸蹄迒之跡辨，及周公制禮而彝倫攸敘之道成。禮樂相須以為用，文質迭代而彌新。三代損益，垂範百王；六經刪述，沾溉萬世。及乎秦火劫灰，斯文幾墜；漢庭獻書，遺緒復張。由是太史敘事，通古今之變；昭明選文，總集部之大。歷朝纂修，代有巨帙：永樂鴻編，窮搜四海；四庫淵藪，囊括九流。然鈔繕之艱，流傳之隘，牙籤萬軸，終困一室之中；縹緗千架，難越重洋之外。
## 肇基
逮乎網路肇興，維基應運。衛詹美振臂一呼，天下景從；群策群力，共筆以成。諸語競起，各述其文。於是丙戌之歲，七夕之辰，同寅有志之士，慨然奮筆，以文言創典，期與諸語並峙。揆厥所由，蓋以華夏之學，必藉華夏之文而傳；聖賢之道，當循聖賢之言而述。是故不從白話之俗，獨守文言之正。非矜古而薄今，實取質而去蕪也。
## 文理
夫文言者，根柢雅言，源流深遠。言簡而意賅，辭約而旨遠。上承三代禮樂之遺風，下啟百世文明之新運。觀其為用也：載天文地理之奧，則精微而不遺；述人倫政教之要，則典雅而有則。是故大典以文言行文，非徒載述故實，亦求以古法闡新世之大道，揚中華文理之精粹，興千年舊邦之文運。

既以文立典，遣詞用字，務求其雅。一字之安，堅若磐石；一句之工，瑩如美玉。故體裁、序跋、凡例、索引，所納字詞，多異通語：以「文」稱「條目」，以「議」稱「討論」，以「誌」稱「歷史紀錄」，不一而足。蓋辭必己出，義歸典雅，庶幾不墜斯文之統緒也。

而以古載新之謂者，不泥於古，善變通焉。為便讀者，納用當世標點。蓋取法乎上，行之乎中，文質彬彬，然後君子。
## 體制
大典分類，一從四部之法，以「經」「史」「子」「集」為宗。惟四部之義，損益往昔，以合當世之用：
#經者，經緯天地之理也，盡收格物致知之文，舉凡物理、化學、生物、數術，皆歸此部，蓋格物窮理，猶經之緯天地也；
#史者，秉筆直書，善善惡惡，功者嘉之，過者貶之，無論功大，有過則錄，傳之萬世，為人所鑑也；
#子者，天下諸子之學，百家爭鳴之說，兼納古今中外之思辨也；
#集者，集天下詩詞歌賦、雜文逸事，文苑藝林，咸在其中也。
別立「詩詞賞析」「琳琅博古」二項，亦職是故也。
## 典徽
大典典徽，崇尚中華文法：隸書字體，右而左書，古意盎然。副題則據《清史稿》汪由敦傳「老誠端恪，敏慎安詳，學問淵深，文辭雅正」句。並以對聯末字仄起平落之故，作「文辭雅正，學問淵深」，以行書書之。蓋文辭者，外見之華也；學問者，內蘊之實也。華實相副，表裏如一，斯大典立身之旨也。
## 校讎
諸夏維基之中，大典以治學嚴謹見稱。效付梓之則，三校文章，法度森嚴。凡簡略不盡者，稱底本；詳實可校者，經分校官補潤，成初定本；叙事完備，已為正典、卓著，並經初校者，呈總校官複核，而為校正本。其慎也如此，蓋取劉向校書之意，法鄭玄箋注之嚴。一字不苟，三復乃定。庶幾傳信於後世，無愧於前修。
## 初創
初立之時，規模未備，篳路藍縷，以啟山林。收錄文章，多為史籍紀傳。寒暑易節，歲月遞嬗，典章漸成，、章法俱立，改以撰述、考據、繙譯並重。譬如積土成山，風雨興焉；積水成淵，蛟龍生焉。一簣之功不棄，萬仞之高可期。
## 譽議
網絡之上，言及大典者，議論紛紜，莫衷一是。有謂編纂者稀，崇古抑今，有異當世百科者；有言質木無文，惟體裁以類書為綱，可謂成功者；亦有云樸實無華，兼取中西，稱許賞譽者。然則眾口難調，自古已然。《離騷》見謗於楚廷，《太史公書》或譏於後世，何足怪哉？大典之志，在乎傳承文脈，光大斯文。行之以恆，持之以信，則百世之後，斯文不墜。
## 結語
自古立言之難，不在辭藻之工，而在義理之正。大典之立，上承數千年文言之統，下開網絡共筆之先。以古文載新知，化舊學為通識。譬猶明月出於東山之上，徘徊於斗牛之間，雖不自大，而光被四表。願與天下有識之士，共襄盛舉，繼往開來。使文言之美，不絕如縷；使中華之學，薪火相傳。
## 考據

## 兼查
*
*報端蹤跡
*文道傍堠
俄羅斯

**俄羅斯聯邦**，元稱斡羅思，清稱羅剎、哦囖斯、鄂羅斯，今名**俄羅斯**、**俄國**，蓋取蒙古人所言而名之也。日本稱之**露西亞**，略稱**露**，舊名**魯西亞**。朝鮮元亦稱**露西亞**，而今以他音行。處歐洲之最東。都莫斯科。疆域列萬國之最廣者，方千七百萬餘方公里。天下疆土，俄佔八一。口一億四千餘萬，多奉東正教，言俄羅斯語。其民為東斯拉夫人之一種，俗好飲，不畏寒。辛末年冬月二十四，蘇聯分崩，以俄羅斯為獨立國，廢社會主義，代前蘇聯任聯合國安全理事會常任理事國，具權衡議案，臧否事端之權。

## 行政
俄羅斯聯邦行聯邦民主制。以聯邦憲法及法律為本，立法、司法、行政三權分立而相制、相衡以效其職。總統乃國之元首，任四年。戊子年修憲，更之六年，於民直選之。連任不得逾兩屆，間一屆則可複選。其具權甚高。當今總統乃普京也。俄立法官府號曰：俄羅斯聯邦會議，下置國家杜馬、聯邦委員會二院。其疆域甚廣，領共和國二十一、州四十有六、邊疆區九、自治區四、自治州一、聯邦直轄市二，皆分隸九聯邦區，曰：中央聯邦區、西北聯邦區、南方聯邦區、伏爾加河沿岸聯邦區、烏拉爾聯邦區、西伯利亞聯邦區、遠東聯邦區、北高加索聯邦區、克里米亞聯邦區。

## 國史

一九一七年春，因一戰失利，帝俄國威頓失，且被覆滅，臨時政府制統舉國，行資之制，亦有蘇維埃並存。臨時政府繼帝俄之政，征伐德奧，國力益敝，民不聊生，於是列寧率工農水兵之衆，起義彼得格勒，亡臨時政府，廢民選之立憲議堂，生工兵蘇維埃，史稱十月革命。建羅剎蘇維埃國，都莫斯科。頃，舉國皆不欲戰，以使休養生息。故媾於德意志奧匈，訂《布列斯特條約》，先西諸國和。一八年秋，一戰告終。英、法、日、美諸國視羅剎議和，怒遏不止。且帝俄舉債未清，蘇俄乃先行社會主義於天下，諸國畏而憚之。且羅剎有豪紳貴冑欲復帝王之制，欲護東正之名，遂揭竿而起，諸國逐以干戈涉其政，以師役援其民。史稱紅白俄內戰。及後，鑒眾將爭權奪利，未能遠謀，使蘇俄之師大捷，得護其體。

一九二〇年春，蘇聯拳拳所措，欲以「解放」之名，伐新生之波蘭，援魏瑪之工農，以行世界革命。托洛茨基乃將八十萬之衆征波蘭，雖勢如破竹，惜潰於華沙，其後一蹶不振，遂回蘇俄，請和波蘭。

越二歲，烏克蘭、白俄羅斯與南高加索聯邦加盟於蘇維埃羅剎國，故易國號，名蘇維埃社會主義共和國聯盟。頃，列寧崩殂，斯大林當政，繼列寧之遺志，商賈廢，官營興；輕工廢，重工興；小農耕耘廢，集體農莊興。其后行「五年計劃」之策，使其經國有道，工肆興盛。諸歐羅巴之國經濟待建，惟蘇聯可獨步歐羅巴，是為其功也。

三十年代，諸國視納粹德國欲肆開邊，不敢妄動。英法以綏靖之策，謀天下之安。蘇聯憂西方諸國，禍水東引，使法西斯患於蘇。蘇欲聯英法，未果，遂「禍水西推」，擬《蘇德互不侵犯條約》，裂波蘭之土。蘇開邊之意未已，初併愛沙尼亞、拉脫維亞、立陶宛於西疆，后因邊疆之安伐芬。萬國大駭。

四一年秋，德伐蘇土。初，紅軍屢綏於德軍。冬至，雪積數尺，天寒地凍，德師悉靡。紅軍乃擊之，皆勝。至於春回之時，冰雪悉融，蘇而之疆土，十九皆為潭澤。德師多車甲，陷其中不能行。紅軍衛國竟成，先克布達佩斯、布拉格、維也納，軍柏林，希特勒畏而自戕。德盡失其土，請降于敵。歐羅巴閒戰告終。

四四年秋，蘇併外蒙一處，謂唐努烏梁海。

四五年夏，蘇伐東瀛，以守美利堅之諾。曰八月風暴，使東瀛關東軍盡靡。

四五年，中蘇擬《中蘇友好同盟條約》，贊外蒙立邦。

二戰終，諸國皆媾。蘇向德索百億美元。約盟國分德為四區。至是時，美蘇二國皆欲霸於世界，互敵之，史稱「冷戰」。鑑美蘇兩國皆備核武，兩國皆不敢從之。四八年，玆英法美三國，欲建西德，是故，蘇封西柏林水陸二路，欲使英法美三國無從補給，惟其以柏林空運之略，抗蘇聯之謀。頃，三國合西德之地，私立政權，號德意志聯邦共和國，都波恩，其後美利堅立「北大西洋之盟」，北約乃美英法等國之盟，一國受襲，眾國皆助。是故，蘇聯懼之，遂徹其封鎖，立德意志民主共和國。后於五五年另立「華沙之盟」，欲與之分庭抗禮。

五三年，斯氏崩殂，舉國上下皆爲垂涕。然士大夫之屬權鬥不絕，頗爲激烈，后以赫魯曉夫當政告終。赫乃簡政放權，以和為政，廣植苞穀，有興商賈之意。苞穀著，向陽希溫之物也，不勝西伯利亞之寒，於是北之包穀，十有八九，顆粒無收。赫令雖有改革，不足興國。

六四年，赫氏遇權鬥而去其位，勃烈日涅夫繼之，乃重篡國企之權，欲與妄啟邊釁，征阿富汗凡十年，又因美利堅之釁，競美太空防衛，大興兵甲，國力日蔽。其後二歲，安德羅波夫、契爾年科治，嗟其年老體衰，大體抱恙，皆未能長治。至戈爾巴喬夫時，興改革，號曰「人道、民主之社會主義」，行多黨制，立總統。國勢大亂，百業不振，民生頹廢。少頃，烏有核電站曰切爾諾貝利者，因故隳，方圓萬頃悉為輻射所害。幸軍民萬衆一心，群起響應，是人禍乃未曾劇，而國庫、軍備則日衰。一九九一年，商賈不行，紛亂四起，未幾，諸邦去而自立，聯邦遂崩。

視自國及萬國之律法，現俄羅斯乃現於丁巳年，辛末年更名為俄羅斯聯邦亦通稱為俄羅斯或俄國。乃俄羅斯沙皇國、俄羅斯帝國、俄羅斯共和國及俄羅斯蘇維埃聯邦社會主義共和國以及蘇維埃社會主義共和國聯盟之繼任者。

### 國史變遷

一.古代羅斯之國（基輔羅斯）

二.弗拉基米爾大公

三.莫斯科公國

四.莫斯科大公國

五.俄羅斯沙皇國

六.俄羅斯帝國

七.俄羅斯共和國

八.俄羅斯蘇維埃聯邦社會主義共和國

九.蘇維埃社會主義共和國聯盟

十.俄羅斯聯邦

#### 國都變遷

一.諾夫哥羅德

二.基輔

三.弗拉基米爾

四.莫斯科

五.聖彼得堡

六.莫斯科

七.聖彼得堡（甲寅年六月廿七更名彼得格勒）

八.莫斯科

### 立國

### 征外史
主文：俄羅斯帝國
朝鮮民主主義人民共和國

**朝鮮民主主義人民共和國**在朝鮮半島北，都平壤，行社會主義。北接中華人民共和國、俄羅斯，南通大韓民國以非軍事區。略稱**朝鮮**、**北韓**、**北朝鮮**。以三八線與大韓民國分立。二〇一一年十二月，金正恩即領袖位。正恩者，先主席日成之孫、總書記正日第三子也。

## 史
故朝鮮，向為中華屬國。迨甲午戰爭清敗，馬關條約去其宗主。朝鮮王稱帝，是為高宗，易國號曰大韓帝國，未幾，日韓合併，帝國遂亡。

迨一九四五年二戰終，日本降，以「三八線」分故朝鮮國土，美利堅據其南，而蘇聯佔其北，俄而各擁其隨者立國。金日成據北立國，號曰朝鮮民主主義人民共和國，蘇聯資之甚殷；李承晚據南，國號大韓民國。美患李氏北伐，故兵械諸事，節制甚嚴，美軍駐韓甚多。

一九五〇年六月二十五日，金日成誣以韓國北犯，遣大兵南伐，韓戰起。人民軍輒取開城，陷韓都漢城。韓師兵、械皆劣，猝不及防，致金氏三月之內，竟逐李承晚至釜山。事聞聯合國，皆責朝鮮。七月，十六國合兵為一，號聯合國軍，授美利堅將麥克阿瑟為帥，以拒朝軍；九月十五日登仁川，朝鮮人民軍敗走。戰一月有餘，金氏失平壤，復棄朝鮮諸道，遁鴨綠江畔，乞師於中共。毛澤東乃以彭德懷為帥，遣中國人民志願軍，合朝軍以攻敵，鏖戰凡三年，相持於三八線，雖復北朝諸道，弗能得韓國，乃止戰於一九五三年。復獲蘇、中之助，以固其盟。

## 國勢
朝鮮立國之初，地貧多山，人丁稀少；兼之冷戰之故，泰西均疏朝鮮而親韓。唯民心歸附，兼得蘇、中之助，以共抗美、歐諸國，工肆、國力，初居韓國之右，西元五零年代中後，國內總產值始不如韓國，西元一九六零年代，人均產值亦為韓國反勝。自此兩國經濟民生之距日甚，遠弗能及，後至蘇聯解體，中華人民共和國與韓國建交，朝鮮遂與中國反目焉。雖中俄等國多有施澤，然朝鮮亦弗能自給。公元一九九五年乙亥歲，大饑，死者橫野，葢其國行專制，而欲制核子武器，故美利堅暨泰西諸國制裁之，然朝鮮諸民苦難行軍，多曆艱辛，而其國先軍於政，少有餘力經營民生也，故此經濟無振者。然因行先軍政治，兼造核子武器，恃兵事仍可拒美、韓。及公元二〇一一年辛卯歲，朝鮮產值四百億美金，列萬國之一百七九。人均一千三百六十美金，列萬國之一百九十五，而產值數載連降。多爲工業，次服務業，次農業。及公元二〇〇九年戊子歲，得勞力一百二十二萬人。其多與中國通商，次歐盟。

## 政區
### 直轄市
* 平壤市

### 特別市
* 羅先市
* 南浦市

### 特級市
* 開城市

### 特別行政區
* 新義州特別行政區 
* 金剛山觀光地區 
* 開城工業地區

### 道
#### 關西
* 平安南道
* 平安北道
* 慈江道
#### 海西
* 黃海南道 
* 黃海北道 
#### 關北
* 咸鏡南道 
* 咸鏡北道
* 兩江道
桂林市

**桂林市**，隸廣西壯族自治區。南連柳州，東北接湖南。湘桂鐵路與灕江貫城而過，國道三二一、三二二、三二三會於此。天下勝邑也，以「山水甲天下」名於海內。地處桂東北，為水陸之要衝、人文所薈萃。百工興盛，有機械、電子、紡織、橡膠之屬，尤以工藝美術擅名。城有兩江機場，宏闊冠於廣西，航路達乎四海。

其地多石灰岩，拔地奇峰，皆溶巖之尤者。陵阜錯落，越城、海洋、都龐諸嶺環其北與東，山間盆地星羅。其貓兒山者，高六百四十二丈六尺，號為「華南第一峰」。

桂林地處炎方，屬中亞熱帶濕潤季風之域。溫和多雨，寒暑漸次。唐代杜甫詩云：「五嶺皆炎熱，宜人獨桂林。」又有「三冬少雪，四季常花」之諺。夏日梅雨連綿，鬱蒸卑濕，江水輒漲，數成洪澇。市井百業多受其弊，尤以遊觀之業為甚。其地冬少霜雪，若遇大雪，稚子以為戲樂，而庠序輟學，百工停業。道路冰結，車馬不行，農畝、六畜、草木多有凍死者。蓋南人鮮睹冰雪，每攖寒雪之災，猝不及防，所損必巨。

桂林乃中國遊覽名都，山水列「中國十大風景名勝」之二。以「山青、水秀、洞奇、石美」稱著，俗謂：「桂林山水甲天下，陽朔山水甲桂林。」

## 沿革

桂林素為嶺南都會，政經文教之重鎮。秦置桂林郡，實為建置之始。漢元鼎六年，置始安縣。東漢改為始安侯國。三國吳甘露元年，立始安郡。明洪武間，改靜江路為桂林府，歷代因之。清迄民國，皆為廣西省會。

## 政區

市境廣二萬七千八百平方公里，丁口約四百九十三萬。轄區六：曰秀峰、象山、疊彩、七星、雁山、臨桂；縣級市一：曰荔浦；縣八：曰靈川、興安、全州、永福、資源、灌陽、陽朔、平樂；自治縣二：曰恭城、龍勝。凡六區、一市、十縣。

## 郵傳

桂林為通達之衢，以鐵道、國道、高速公路為重。有湘桂鐵路，國道凡三：曰三二一、三二二、三二三；高速公路凡二：曰桂柳、機場。

以遊觀名城故，車馬輻輳，行旅繁多，交運之役甚重。丁口既增，行路之求益切。今屢加經始，修路網、築環城，通達之利，視昔有加。

## 據
* 《桂林市概況》一九八六年四月桂林市市志編纂委員會

## 它典
* 桂林市政府 

分類:廣西壯族自治區區劃
數學科目分類

**數學科目分類**者，數位分類法也，蓋由亞美利堅數學協會所定耳。

數學雜誌咸按之分類，以合數據庫之求，數學評論、數學文摘諸數據庫，莫不然也。
幾何

**幾何**之學，一名**形學**，為數學之一部。古典之幾何，專研平面及空間；現代之幾何學則專研流形。

## 語源
「幾何」一語，明人徐光啟所製。初，光啓與意人利馬竇同譯《幾何原本》、取拉丁文「geometria」首三字之音、是爲「幾何」。「幾何」者，權也。

## 源
初為狀物、探測之學，古有《九章》《幾何原本》云。今以歐幾里得《幾何原本》為宗，以其重考究、推理也。

而來日以玄，是為格致之基礎。

## 流
* 平面幾何
* 立體幾何
* 非歐幾何
** 羅氏幾何
** 黎曼幾何
* 解析幾何

* 射影幾何
* 仿射幾何
* 代數幾何

* 微分幾何

* 計算幾何
* 拓撲學
施琅

**施琅**字琢公 ，明福建晉江人，明熹宗天啟元年生。少從戎，唐王立福州，授左先鋒，為平西侯鄭芝龍部將。

琅年少號知兵恃才而倔，有標兵得罪逃。延平郡王鄭成功琅禽治馳令勿殺，竟殺之。

成功怒捕琅，逮其家殺琅父及顯，顯時為援剿左鎮。琅夜佚，顧四寨環海無可問渡，匿荒谷中三日餓且死，入安平，久之降清，授同安副將遷總兵。

康熙元年，擢水師提督。二年從伐兩島，以功加右都督。四年掛靖海將軍印疏請攻臺不果。

二十年，大學士李光地奏言，東寧經死，克塽幼諸部爭權，攻之必克。因言琅習海，可專任，閩浙總督姚啟聖，亦薦之，再授福建水師提督，加太子太保。

琅至軍，簡練舟楫籌出師。二十二年，入東寧破澎湖，鄭克塽遂降。琅命二等侍衛吳啟爵先入臺灣諭官民剃髮，八月十八日琅至，克塽迎之，越數日刑牲奉幣告於成功之廟，曰自同安侯入台，臺地始有居民，逮賜姓啟土世為岩疆莫可誰何，今琅賴天子之靈將帥之力克有茲土，不辭滅國之罪，所以忠朝廷而報父兄之職分也。但琅起卒伍，於賜姓有魚水之歡，中間微嫌釀成大戾，琅於賜姓前為仇敵情猶臣主，蘆中窮士義所不為公義私恩如是則已，言畢淚下台人聞之。為嗟嘆曰︰「父仇一也隕公辛賢於伍員矣﹗」

捷書至闕，上大喜，解御袍賜之，封靖海侯世襲罔替，仍管水師提督事。命侍郎蘇拜至福建，與督撫及琅議善後。廷議以臺灣險遠，欲墟其地，琅疏言不可。旨下議政王大臣會議，仍未決，復詢廷臣，後墟臺之議罷。二十三年，設臺廈道臺灣府。

二十四年請申嚴海禁。二十七年入覲優旨嘉錫，三十五年三月薨於位，年七十有六。贈太子少傅賜祭葬諡襄壯，雍正十年詔祀賢良祠，子世範襲爵六子世驃亦有名。

## 據
*《台灣通史》

分類:福建省列傳

分類:明列傳
孔子

**大成至聖先師孔丘**，字**仲尼**，子姓，孔氏，敬稱**孔子**、**孔夫子**，生於魯昌平鄉陬邑。其先宋人也，曰孔防叔。防叔生伯夏，伯夏生叔梁紇。紇與顏氏禱於尼丘。魯襄公二十二年而孔子生。生而首上圩頂，故名曰丘。年十九，取宋丌官氏。年二十，生子鯉，為委吏。年二十一，為乘田。年二十四，母顏氏卒。年三十四，適周，問禮於老聃，學琴於師襄，習禮於郯子，學射於萇弘。年三十六，在齊聞韶。年五十一，為中都宰。年五十六，攝相。年五十七，適陳。至後周遊天下，輾轉列國，見道義不行，退而居魯國，設教於杏壇。年六十八，刪詩書，贊周易，訂禮樂，修春秋。年六十九，子鯉卒。年七十三，以魯哀公十六年四月己丑卒。葬魯城北泗上，弟子皆服三年。子貢廬冢上六年，然後去。弟子及魯人往從冢而家者百有餘室，因命曰孔里。
## 褒封
*漢平帝封宣尼公
*漢和帝封褒尊侯
*北魏孝文帝封文宣聖父
*後周宣帝封鄒國公
*隋文帝封宣師尼父
*唐高祖贈稱太師
*武周則天皇帝封道隆公
*唐玄宗封文宣王
*宋真宗封元聖，又改至聖
*元武宗封大成至聖文宣王
*明嘉靖更號至聖先師
*清順治更號大成至聖文宣先師，又改大成至聖文宣王
*民國更號**大成至聖先師**
## 評
*司馬遷曰：「《詩》有之：『高山仰止，景行行止。雖不能至，然心鄉往之。』余讀孔氏書，想見其為人。適魯，觀仲尼廟堂車服禮器，諸生以時習禮其家，余低回留之不能去云。天下君王至於賢人眾矣，當時則榮，沒則已焉。孔子布衣，傳十餘世，學者宗之。自天子王侯，中國言六藝者折中於夫子，可謂至聖矣。」
*周子《釋菜文》曰：「道德高厚，教化無窮，實與天地參而四時同，其惟孔子乎！ 」
*程子曰︰「孔子之道，著見於行，如《鄉黨》所載者，自誠而明也。」
*宋王禹偁《仲尼為素王賦》曰︰「千齡萬祀獨此一儒者。」
*墨子引晏嬰之言：「孔丘盛容脩飾以蠱世，弦歌鼓舞以聚徒，䌓登降之禮以示儀，務趨翔之節以觀衆，博學不可使議世，勞思不可以補民，絫壽不能盡其學，當年不能行其禮，積財不能贍其樂，繁飾邪術以營世君，盛爲聲樂以淫遇民，其道不可以期世，其學不可以導衆。」
## 據
*《史記》【孔子世家】

分類:周列傳
孟子

:本文所述者，亞聖孟子也，欲閱其書之文，請閱此。

**孟軻**，漢書注云：「字**子車**。」一說：「字**子輿**。」，鄒人也。遵母之教，受業子思之門人。道既通，游事齊宣王，宣王不能用。適梁，梁惠王不果所言。時諸侯方務合從連衡，以攻伐為賢，而孟軻乃述唐、虞、三代之德，是以所如不合。退而與萬章之徒序詩書，述仲尼之意，作孟子七篇，凡三萬五千七百七十七字。

民間有「孟母三遷」之事。孟子之少也，其舍近墓，嬉遊爲墓間之事，踴躍築埋。孟母曰：「此非吾所以居處子也。」乃去。舍市傍，其嬉戲爲賈人衒賣之事。孟母又曰：「此非吾所以居處子也。」複徒。舍學宮之傍，其嬉遊乃設俎豆揖讓進退。孟母曰：「真可以居吾子矣。」遂居之。及孟子長，學六藝，卒成大儒之名。自孟子之少也，既學而歸，孟母方績，問曰：「學所至矣？」孟子曰：「自若也。」孟母以刀斷其織。孟子懼而問其故，孟母曰：「子之廢學，若吾斷斯織也。夫君子學以立名，問則廣知，是以居則安甯，動則遠害。今而廢之，是不免于廝役而無以離于禍患也。何以異于織績而食，中道廢而不爲，甯能衣其夫子而長不乏糧食哉？女則廢其所食，男則墮于修德，不爲竊盜，則爲虜役矣。」孟子懼，旦夕勤學不息，師事子思，遂成天下之名儒。君子謂孟母知爲人母之道矣。三字經中所言曰「昔孟母，擇鄰處。子不學，斷機抒」即由于此。

其門人眾，達者十六，曰樂正子、曰萬章、曰公孫丑、曰公都子、曰咸丘蒙、曰陳臻、曰屋盧子、曰高子、曰陳代、曰彭更、曰充虞、曰滕更、曰桃應、曰徐辟、曰孟季子、曰孟仲子。

## 要論
* 「我善養吾浩然之氣。」

* 「老吾老，以及人之老；幼吾幼，以及人之幼。」

* 「富貴不能淫，貧賤不能移，威武不能屈，此之謂大丈夫。」

* 「夫人必自侮，而後人侮之；家必自毀，而後人毀之；國必自伐，而後人伐之。」

* 「不孝有三，無後為大。」

* 「愛人者，人恒愛之；敬人者，人恒敬之。」

* 「魚，我所欲也，熊掌，亦我所欲也；二者不可得兼，舍魚而取熊掌者也。生，亦我所欲也，義，亦我所欲也；二者不可得兼，舍生而取義者也。」

* 「天將降大任於是人也，必先苦其心志，勞其筋骨，餓其體膚，空乏其身，行拂亂其所為，所以動心忍性，曾益其所不能。」

* 「窮則獨善其身，達則兼善天下。」

* 「孔子登東山而小魯，登泰山而小天下，故觀於海者難為水，游于聖人之門者難為言。」

* 「盡信書，則不如無書。」

* 「民為貴，社稷次之，君為輕。」

* 「養心莫善於寡欲。」

## 據
* 《史記·孟子荀卿列傳》
西方數學史

**西方之數學**始於古埃及，初為釐定土地之用，後又有古希臘之歐幾里德、亞里斯多德、亞基米德等補完之。

即後泰西入教治年月，數學近乎停滯。
數學

**數學**者，量、形、結構之學，可略分為組合、分析、幾何、代數，植根邏輯、範疇論、集合論，似眾實一，諸宇皆通。 亦有數論與數理物理學者，縱橫析幾何、代數，堪稱數學之用，難以分類。

故有學科，曰「算術」者，乃與今「數學」一也。然今有別矣，數學者，涵蓋之廣，算術實隸之也。

## 史略
### 中國
中國之數學，乃重實用，歷時久遠，算術為主。
數學之余華夏者，三皇之世有之矣。
若夫周公之世，乃設六藝，其六曰「數」，同時周公之友商高，有「句廣三，股脩四，弦徑五」之說。春秋之時，籌算普及，逢十進位。至于漢初，撰《算術書》，爾后乃有《九章算術》、《周髀算經》之類。
所以重使用者，上古定矣。時數學分九支派，謂之「九數」。《周禮注》云：「九數：方田、粟米、差分、少廣、商功、軍輸、方程、盈不足、旁要。」
魏晉南北朝，出四大術數家：趙爽、劉徽、祖沖之、祖暅是也。
趙爽注《周髀算經》，演句股，作弦圖。劉徽注《九章算術》，以「割圓術」算圓周率，勝于阿基米德，又作《海島算經》。及至祖沖之、祖暅父子，精求圓周，度量球體，始教中華之數學，勝于西國千年矣，惜哉《綴術》等數皆亡佚。
南宋秦九韶著《數學九章》，善求方程、多項式，作「大衍求一術」。后楊輝、王文素、朱世傑之著述，皆先于西方百余年也。

### 西方
希臘人謂數學，學問之基也。
古埃及、巴比倫具有數學，皆不傳。至希臘歐幾里德始作《幾何原本》十三卷，為西方數學之宗，至今行世。希臘之數學乃西方數學之源，畢達哥拉斯、阿基米德皆大家也，于后世影響極深。
中世紀阿拉伯人尤善代數之學，唐時波斯人花剌子密著《代數學》，推介十進制入歐，與丟番圖并稱「代數之父」。
十六世紀，中國之數學式微，西方之數學始興盛，名家輩出。
公曆十月十日

十月十日者，格里曆之二百八十三日（閏年之二百八十四日），距歲暮餘八十二日。

## 大事
*一九一一年：革命黨人揭竿武昌，破曉前佔督署與鎮司令部。
*一九一九年：中華革命黨易爲中國國民黨。
*一九四五年：國民政府王世傑諸代表，並中共周恩來諸代表，署《雙十協定》於重慶。

## 生
*一八九五年：林語堂生。
烏邦土

夫**烏邦土**者，本諸德比安之天統也。肇於公元二〇〇四年，每歲仲夏、孟冬而更，兩歲一長期維護版。其名出自非洲，寓意人性善也。本開源自由，重易用。可為案牘，亦可為役使。其要有安、穩、可定制焉。今為天統中翹楚，廣用於民用、商貿、官府、學宮諸方。

其源流者，始於德比安，承其衣缽，而擴其義。每半載更新一次，兩歲一長期輔佐版。其更新之期，與諾模同步。長期輔佐版，可獲五載之護持。此舉甚得商賈、官府之心，蓋其穩固可恃也。

烏邦土之特色，首重安全。其設有防患之策，閉諸門戶，以杜外侮。又有臨時授權之制，以防誤操。全盤加密，亦其所長。其次重易用。界面友善，操作簡便，初學者亦能速曉。又可定制，隨心所欲，不拘一格。

烏邦土之版本眾多，各有所長。有為案牘者，有為役使者，有為物連之網者。又有諸多變體，如酷邦土、鼠邦土等，皆本烏邦土而生，各擅勝場。其倉庫浩繁，器具豐富，幾可謂應有盡有。

烏邦土之用廣矣。為個人案牘，可作日用；為役使器，可為網絡之基；為雲端，可為天下之用。其用於算機者，位列三甲；其用於政府者，如法蘭西之憲兵，遍及九萬器；其用於學宮者，如馬其頓，十八萬器悉用之。

然烏邦土非無弊也。器械支援不如專有系統，器具或有不相容者。初學之人，或覺學之維艱。商賈支持，猶有不逮。然瑕不掩瑜，其利遠大於弊。

烏邦土之生態，日益繁榮。有酒神者，可運行視窗之器具；有天統層者，可於視窗上行天統之令。二者相得益彰，互通有無，良可美也。

烏邦土興十數載，集德比安之大成，開放共享，易學易用，安固穩妥，頗得世人青眼。雖較專有系統，猶有不逮，然其進步之速，發展之勢，誠可期也。

## 據

## 它典
* 烏邦土官網
雉兔同籠

**雉兔同籠**，又曰**和尚分菓**，可以二元一次方程算題也，出於孫子算經。

## 原問
問︰今有雉、兔同籠，上有三十五頭，下有九十四足。問：雉、兔各幾何？

答︰雉二十三，兔一十二。

術一：上置三十五頭，下置九十四足。半其足，得四十七，以少減多，再命之，上三除下三，上五除下五，下有一除上一，下有二除上二，即得。

術二：上置頭，下置足，半其足，以頭除足，以足除頭，即得。

此為砍足法，中外之首創也。

## 凡例
問︰百和尚，分饃百，大和尚每人著三，小和尚三人著一，問大小和尚各若干人?

答︰大和尚二十五人，小和尚七十五人。

法︰大和尚一著三，小和尚三著一，相加即四和尚食生菓，以四除一百，得二十五為大和尚數，餘即小和尚數也。

## 據

*簡明珠算 陳湘記書局 民國廿七年版
*孫子算經
*《數學課外讀物》第八冊，人民教育出版社
韓信點兵

**韓信點兵**，又曰「**孫子定理**」、「**鬼谷算**」、「**隔墻算**」、「**剪管術**」、「**秦王暗點兵**」、「**物不知數**」，今曰**中國餘數定理**，為一算題。

## 典故
傳漢高祖幸雲夢澤，欲見機擒韓信，但不知其兵數，恐有變，故問︰「卿有兵何？」

信曰︰「兵不知數，三三數之剩二，五五數之剩三，七七數之剩二。」

高祖不解，問法於張良。良曰︰「兵數無法算，不可數！」

其後雖擒信，但仍不知其解。 

## 原問
「孫子算經」︰「今有物，不知其數，三三數之，剩二，五五數之，剩三，七七數之，剩二，問物幾何？」 

答曰：「二十三」

解曰：「三三數之剩二，置一百四十，五五數之剩三，置六十三，七七數之剩二，置三十，併之，得二百三十三，以二百一十减之，即得。凡三三數之剩一，則置七十，五五數之剩一，則置二十一，七七數之剩一，則置十五，即得。」 

## 歌訣
* 三歲孩兒七十稀，五留廿一事尤奇，七度上元重相會，寒食清明便可知。（宋周密《志雅堂雜抄》）
** 釋︰「上元」為正月十五日，即元宵，指「十五」；冬至及於清明，共一百零六日，清明前夕為「寒食」，故「寒食」指「一百零五」。 
* 三人同行七十稀，五樹梅花廿一枝，七子團圓正月半，除百零五便得知。（明程大位《算法統宗》）

## 凡例
問︰某人手中有錢，不知其數，但云三個一組數之，剩二個；五個一組數之，剩三個；七個一組數之，剩五個，問手中錢幾文?

答一︰凡三個賸一，則記七十；五個賸一，則記二十一；七個賸一，則記十五，(若無餘則不用記)將上所記加得各數，叠減法一百零五，至上不足減為度，減餘之數，則所求之錢數矣。

答二︰如前題三個賸二，則以二乘七十，記一百四十；伍個賸三，則以三乘二十一；七個賸五，則以五乘十五，記七十五，共記得二百七十八，減一百零五，又減一百零五，尚餘六十八不足減，即某人手中之錢也。

## 據

* 簡明珠算 陳湘記書局 民國廿七年版
* 孫子算經
* 宋周密《志雅堂雜抄》
* 明程大位《算法統宗》
兩河數學史

兩河文明，又曰美索不達米亞、新月沃土文明者，底格里斯河與幼發拉底河間之古文明也。有蘇美爾、巴比倫、亞述、阿卡德、埃及、西臺及埃蘭一眾文明。

現存楔形文字泥版http://it.stlawu.edu/~dmelvill/mesomath/tablets/YBC7289.html示其混用十進制與六十進制，知勾股定理。古巴比倫人已有平方根之算法。
數理物理

物理 幾何 是一家
共同攜手到天涯
 黑洞 單極 窮奧秘
纖維 聯絡 織錦霞
進化方程 孤立異 
對偶 曲率 瞬息 差
籌算竟有天人用
拈花一笑不言中
　　　　 陳省身


**數理物理**者，以理論物理學，又以數學慎證之者也，是為數學一支，漸成主流。

數學家、物理學家，有績於量子重力、量子場論並超弦理論者，乃是學源力也。

## 門
蓋數理物理有此類：
* 拓撲場理論
* 廣義相對論

## 見
* 數理物理工作者
盈不足術

**盈不足術**，解盈虧之算法也，首出《九章算術》。

## 原問
問曰︰今有共買物，人出八，盈三；人出七，不足四。問人數、物價各幾何？

答曰：七人，物價五十三。

法︰盈不足術曰：置所出率，盈、不足各居其下。令維乘所出率，并，以為實。并盈、不足為法。實如法而一。盈、不足相與同其買物者，置所出率，以少減多。餘，以約法、實。實為物價，法為人數。

## 他解
算家欲知盈不足，兩家互乘併為物，併盈、不足為人實數（被除數），分率相減餘為法（除數）， 法除物實為物價，法除人實人數目。 （明程大位《算法統宗》）

## 今用
盈不足術，即今之線性插值法。可得線性題正解，非線性題近解。如求f(x)=0根之假借法、弦位法，即盈不足術所變也。盈不足術後傳於大食與歐羅巴，成其解難題之法。大食稱之契丹算法，或雙設法。

## 釋
實、法二者，今術曰除數、被除數云。
## 據
*《九章算術》卷七·盈不足
*〔明〕程大位《算法統宗》
*《中國大百科智慧藏》盈不足術
岳飛

**宋鄂武穆王岳飛**，字鵬舉，相州湯陰人也。世力農。父和，能節食以濟饑者。有耕侵其地，割而與之；貰其財者不責償。飛生時，有大禽若鵠，飛鳴室上，因以為名。少負氣節，沈厚寡言，家貧力學，尤好《左氏春秋》、孫吳兵法。生有神力，挽弓三百斤。

宣和四年，真定宣撫劉韐募敢戰士，飛應募。遷秉義郎，隸留守宗澤。戰開德、曹州皆有功。居職二年，戰胙城，又戰黑龍潭，皆大捷。兀朮趨杭州，飛要擊，六戰皆捷，兀朮歸，飛邀擊，敗之。詔討戚方，戰皆捷，方遂降，遷通、泰鎮撫使兼知泰州。金攻楚，飛為楚援，三戰三捷。紹興元年，同討李成。大破成軍，成走，降偽齊。張用寇江西，飛以書諭之。遂降。江、淮平，加神武右軍副統制，進兵追曹成，成降，嶺表平。

授武安軍承宣使，屯江州。時虔、吉盜連兵寇掠循、梅、廣、惠、英、韶、南雄、南安、建昌、汀、邵武諸郡，帝乃專命飛平之。飛至虔州，捕諸郡賊，皆破降之。初，以隆祐震驚故，密旨令飛屠虔城。飛請誅首惡而赦脅從。人感其德，繪像祠之。入見，帝手書精忠岳飛字，製旗以賜之。授鎮南軍承宣使，神武後軍都統制，仍制置使，湖寇楊幺與偽齊通，帝命飛為之備。飛渡江，復郢州，襄陽。

劉豫益兵屯新野，飛連破其眾。乃移屯鄂，授湖北路、荊、襄、潭州制置使，封武昌縣開國子。五年，入覲，封母國夫人，進封武昌郡開國侯，命招捕楊幺。幺方浮舟湖中，飛亟遣兵擊之，幺投水，擒斬之。加檢校少保，進封公。還軍鄂州，除荊湖南北、襄陽路招討使。居母憂，飛扶櫬還廬山，連表乞終喪，不許，累詔趣起，乃就事。進拜太尉，繼除宣撫使兼營田大使。駐師江州為淮、浙援。會金遣使將歸河南地，飛言︰「金人不可信，和好不可恃，相臣謀國不臧，恐貽後世譏檜銜之。」

十年，金人攻拱、亳，命飛馳援，累戰皆捷，中原大震。進軍朱仙鎮，與兀朮對壘，大破之。先是，紹興五年，飛遣梁興等布德意，招結兩河豪傑，山砦皆期日興兵，與官軍會。父老百姓爭餽義軍，自燕以南，金號令不行。方指日渡河，而檜欲畫淮以北棄之，乞令班師。一日奉十二金字牌，飛憤惋泣下，東向再拜曰︰「十年之力，廢於一旦。」十一年，諜報金分道渡淮，飛師至廬州，金兵望風而遁。時和議既決，檜患飛異己，乃密奏召飛，飛既至，授樞密副使，檜以飛不死終梗和議，力謀殺之。以諫議大夫万俟卨與飛有隙，風卨劾飛，又風何鑄羅汝楫交章彈論，又諭張俊令誘王俊誣告張憲謀還飛兵。檜遣使捕飛父子。坐繫兩月，獄不成，檜手書小紙付獄，即報飛死，時年三十九。

飛至孝，母卒，水漿不入口者三日。家無姬侍。或問天下何時太平，飛曰︰「文臣不愛錢，武臣不惜死，天下平矣。」師每休舍，課將士注坡跳壕，皆重鎧習之。凡有頒犒，均給軍吏，秋毫不私。

善以少擊眾。猝遇敵不動，故敵為之語曰︰「撼山易，撼岳家軍難。」好賢禮士，覽經史，雅歌投壼，恂恂如書生。

汪澈宣撫荊、襄，故部曲合辭訟之。孝宗詔復飛官，以禮改葬，求其後悉官之。建廟於鄂，號忠烈。淳熙六年，諡武穆。嘉定四年，追封鄂王。五子：雲、雷、霖、震、霆。

宋史曰︰「西漢而下，若韓、彭、絳、灌之為將，代不乏人，求其文武全器、仁智並施如宋岳飛者，一代豈多見哉。史稱關雲長通《春秋左氏》學，然未嘗見其文章。飛北伐，軍至汴梁之朱仙鎮，有詔班師，飛自為表答詔，忠義之言，流出肺腑，真有諸葛孔明之風，而卒死于秦檜之手。蓋飛與檜勢不兩立，使飛得志，則金仇可複，宋恥可雪；檜得志，則飛有死而已。昔劉宋殺檀道濟，道濟下獄，嗔目曰︰『自壞汝萬里長城！』高宗忍自棄其中原，故忍殺飛，嗚呼冤哉！嗚呼冤哉！」
## 據
*《宋史》·岳飛列傳
陳友諒

**陳友諒**，元沔陽人也。本姓謝氏，祖千一贅於陳，因從其姓。友諒少讀書，略通文義。嘗為縣小吏。

徐壽輝僭號，倪文俊用事，友諒隸其麾下。數有功，為領兵元帥。已乘釁襲殺文俊，并其兵，自稱宣慰使。尋稱平章政事。是歲元至正十七年，天完治平七年也。朱元璋初渡江，取太平，與為鄰。友諒陷元池州，元璋遣常遇春等擊取之，由是數相攻。始友諒破龍興，其主壽輝欲徙都之，友諒不可。數遣人阻其行。未幾，壽輝遽發，次江州。江州，友諒治所也，伏兵郭外，迎壽輝入，即閉城門，悉殺其所部。即江州為都，奉壽輝以居，友諒自稱漢王。遂挾壽輝東下，攻太平，克之。志益驕。謀篡位。進駐采石磯，遣部將陽白事壽輝前，陰戒壯士挾鐵撾擊碎其首。壽輝既死，以采石五通廟為行殿，即皇帝位於其中，國號漢，改元大義。

友諒恃兵強，欲東取應天，又為故將康茂才書所誘，引兵直前。元璋親總大軍禦之，友諒趨江東橋，呼茂才不應，遂以千艘抵龍灣，登岸接戰，大敗還。走采石，馮國勝蹙之，友諒迎戰，又大敗。遂棄太平，遁走江州。元璋兵乘勝取安慶，長驅至江州。友諒戰敗，遂棄江州，挈妻子奔武昌。吳宏以饒降，王溥以建昌降，胡廷瑞以龍興降。

友諒忿疆土日蹙，治樓船數百艘。載其家屬百官，盡銳圍洪都。守將朱文正、鄧愈堅守，三月不能下，元璋自將救之，友諒乃撤圍，東出鄱陽湖，逆戰，遇於湖中之康郎山。友諒集巨艦，連鎖為陣，元璋兵不能仰攻，乃縱火焚友諒舟，友諒大敗，欲退保鞋山，元璋已先扼湖口，邀其歸路。持數日，漢軍乏食，突圍出湖口，諸將自上流邀擊之，大戰涇江口。漢軍且鬥且走，友諒從舟中引首出，有所指撝，驟中流矢，貫目睛及顱，死。其軍大潰。長子善兒被執。友諒僭號凡四年。

今福建南平九峰山，有冢拱然，鄉民傳言，皆謂友諒之墓，然明者皆疑之。或云友諒少時，信堪輿之言，弒父以葬於此，冢者，實友諒父之墓也。
## 據
* 《明外史·陳友諒傳》
秦

**秦**，周之諸侯也。嬴姓，周武王以其先非子善養馬，封於秦，以爲附庸。平王元年，遷洛邑，以秦襄公有護王之功，建諸侯，據故宗周地。

秦德公元年都雍，至秦獻公二年遷櫟陽，居雍凡三百年，故城遺跡尚存。

春秋中，秦繆公欲霸，敗於晉殽，乃轉而西向，霸西戎。

其勢不及晉、楚。至秦孝公用商鞅變法。其子秦惠文王僭王號、滅蜀，遂成大國。山東諸國欲合縱弱秦，爲秦張儀連橫所解。秦莊襄王間滅周，秦王政二十六年盡滅六國，一統天下。車同軌，書同文，行同輪，混同天下之習，定於一尊，以傳萬世。然，役民以建，苦民尤甚，民乃欲反。又十二年，始皇崩，傳位胡亥，受制趙高，朝政紊亂、民變四起。越三年，子嬰繼立，亡於劉項。起襄公元年甲子，迄二世三年甲午，歷二十七世，三十二君。凡五百七十一年。

## 政
### 政制
秦制，以三公九卿主事。商鞅奠基而李斯開之。皇帝為尊，制誥調度，悉奉其意，而公卿參政事。丞相宰輔，位冠三公。御史大夫監察百官，太尉掌軍政，共翼輔相。九卿以衛尉護宮、郎中令掌警衛、太僕掌宮中車馬、廷尉掌法、典客掌交、奉常掌宗廟禮儀、宗正掌皇室內事、少府掌稅與造、治粟內史掌財、內史掌都與關中、將作少府掌宮室興建。
### 律法
秦重法家，刑罰整全。然殘而暴，致「奸邪並生，赭衣塞路，囹圄成市，天下愁怨，潰而叛之。」。罰有死刑、肉刑、笞刑、徒刑、遷刑、耐刑、罰金、贖刑、連坐、貶官、誶刑。死刑有九，梟首、棄市、斬、車裂、磔、戮、定殺、生埋、絞也。肉刑有四，黥刑、劓刑、刖刑、宮刑也。徒刑有八，城旦舂者男修城而女舂米、鬼薪者男砍柴、白粲者女擇米祭廟、司寇者疆役、罰作復作者男戍疆而女勞於官府、侯者禦敵、下吏者官吏服役、隸臣妾者成官奴也。

秦制「五家為伍，十家為什」，相互監察，設長以治。
## 秦世系
周孝王封非子於秦邑，復嬴祀，號秦嬴

秦嬴非子

秦公伯

秦仲

秦莊公也

秦襄公 始爲諸侯

秦文公

秦憲公立

秦出公

秦武公

秦德公 遷雍

秦宣公

秦成公

秦穆公任好

秦康公英

秦共公和

秦桓公榮

秦景公石 僭天子葬儀

秦哀公

秦惠公 與孔子同時

秦悼公

秦內亂，伍封平之，立嬴利

秦厲共公利

秦躁公

秦懷公

秦靈公

秦簡公悼

秦惠公

秦出子

秦獻公師隰

秦孝公渠梁

秦惠文王駟

秦武王盪

秦昭襄王

秦孝文王柱

秦莊襄王子楚

秦始皇帝政

秦二世皇帝胡亥

秦王子嬰

持節降沛公，秦亡
## 引據
張九齡

**張九齡**，字**子壽**，一名博物，唐韶州曲江人，高宗儀鳳三年生。七歲知屬文，十三以書干廣州刺史王方慶，方慶歎曰︰「是必致遠。」會張說謫嶺南，一見厚遇之。擢進士，始調校書郎，以道侔伊呂科策高第，為左拾遺。俄遷左補闕。改司勳員外郎。

時張說為宰相，親重之，與通譜系，常曰︰「後出詞人之冠也。」遷中書舍人內供奉，封曲江男，改太常少卿，出為冀州刺史。以母不肯去鄉里，表換洪州都督。徙桂州。始說知集賢院，嘗薦九齡可備顧問。

說卒，玄宗思其言，召為祕書少監、集賢院學士，知院事。會賜渤海詔，而書命無足為者，乃召九齡為之。遷工部侍郎，知制誥。數乞歸養，詔不許，以其弟九皋、九章為嶺南刺史，歲時聽給驛省家。遷中書侍郎，以母喪解，毀不勝哀，奪哀拜中書侍郎、同中書門下平章事。明年，遷中書令。李林甫無學術，見九齡文雅，為帝知，內忌之。會帝欲以涼州都督牛仙客為尚書，九齡執︰「不可。」帝不悅。翌日，林甫進曰︰「仙客，宰相材也。九齡文吏，拘古義，失大體。」九齡既戾帝旨，固內懼，恐遂為林甫所危，因帝賜白羽扇，乃獻賦自況。帝雖優答，然卒以尚書右丞相罷政事，而用仙客。嘗薦周子諒，坐貶荊州長史。九齡以直道黜，不戚戚嬰望，惟文史自娛，朝廷許其勝流。久之，封始興縣伯，請還展墓，開元二十八年病卒，年六十三，諡曰文獻。有集二十卷。

九齡體弱，有醞藉。故事，公卿皆搢笏于帶，而後乘馬。九齡獨常使人持之，因設笏囊。後帝每用人，必曰︰「風度能若九齡乎？」開元後，天下稱曰曲江公而不名云。

初，安祿山為范陽偏校入奏，氣驕蹇，九齡謂侍中裴光庭曰：「乱幽州者，必此胡也。」後安失機戰敗，節度張守珪奏斬之，執如京師。九齡判云：「穰苴出軍，必誅莊賈；孫武行令，亦斬宮嬪。守珪軍令若行，祿山不宜免死。」上特舍之。九齡復奏曰：「祿山狼子野心，面有逆相，臣請因罪戮之，冀絕後患。」上曰：「卿勿以王夷甫知石勒故事，誤害忠良。」終放歸藩。後玄宗奔蜀，思其先覺，為泣下，遣使就韶州致祭，厚幣恤其家。建中元年，德宗賢其風烈，復贈司徒。

## 據
* 《唐書·張九齡傳》
侯安都

**陳陳集侯侯安都**，字**成師**，始興曲江人也。世為郡著姓。父文捍，官至光祿大夫。

安都工隸書，能鼓琴，涉獵書傳，兼善騎射。梁始興內史蕭子範辟為主簿。侯景之亂，太守陳霸先入援京邑，安都引兵從霸先，力戰有功。元帝授猛烈將軍，富川縣子。隨霸先鎮京口，除蘭陵太守。紹泰元年，以功授使持節、散騎常侍、都督南徐州諸軍事。霸先與齊戰於幕府山，命安都領步騎，橫擊其後，齊軍大敗。以功進爵為侯，改封西江縣公。為丹陽尹，出為南豫州刺史。

霸先即位，是為陳武帝，安都乃遷司空，仍為征北將軍，出鎮蕪湖。天嘉元年，進爵清遠郡公，改封桂陽郡公。武帝崩，安都立臨川王蒨為帝。又平王琳之亂。安都勳庸轉大，又自以功安社稷，漸用驕矜。部下將帥，多不遵法度，檢問收攝，則奔歸安都。帝性嚴察，深銜之。安都弗之改，日益驕橫。帝甚惡之，自是陰為之備。

三年，蔡景歷希旨稱安都謀反。帝慮其不受制，明年，除為江州刺史。還都，帝引安都醼於嘉德殿，於坐收安都，賜死。

安都長子**敦**，為員外散騎侍郎，天嘉二年墮馬卒。太建三年，宣帝追封安都為陳集縣侯，子**亶**為嗣。安都從弟**曉**，累從安都征討有功，官至東衡州刺史，懷化縣侯。天嘉三年卒。

## 據
*《陳書·侯安都傳》
英石

**英石**，園林名石也，始產自廣東英德，故名。其質佳者頗具「皺、瘦、漏、透」之狀。可置几案，亦可點盆，亦可綴小景，亦可築假山。

英石之始採，屹今千餘年矣。宋杜綰《雲林石譜》有文曰：「英州浛洸、湞陽縣之間，石產溪水中。有數種：一微青色，間有白脈籠絡；一微灰黑；一澆綠，各有峰巒，嵌空穿眼，宛轉相通，其質稍潤，扣之微有聲。一又一種色白，四面峰巒聳拔，多棱角，稍瑩徹，面面有光可鑑物扣之有聲。採人就水中度奇巧處鏨取之。此石處海外遼遠，賈人罕知之，然山谷以謂象州太守費萬金載歸，古亦然耳。頃年，東坡獲雙石，一綠一白，目為仇池。又鄉人王廊夫亦償攜數塊歸，高尺餘，或大或小，各有可觀，方知有數種，不獨白綠耳。」

觀今之英石，皆取於山，而非古籍所云就水中度奇巧處鏨取之。
銅鑼衛門 (角)

**銅鑼衛門**，日本漫畫《銅鑼衛門》主角也，或曰**哆啦A夢**、**叮噹**、**小叮噹**、**阿蒙**、**機器貓**。藤子·F·不二雄作。生於壬申年七月十三，乃西元二十二世紀之貓型機器人。原黃身有耳，唯遭鼠齧而廢。後大慟而泣，金粉震落遂成藍身。至此而惧鼠。

其手掌足掌，皆為球丸而無指。其手奇之，雖圓而拔千斤，雖無指而擎任意門。項前鈴鐺，能召貓成群，亦能攝像。有械曰時光機，可游於須臾之間，行光陰之上。腹有袋，曰百寶袋，內藏四次元空間，能納須彌，山河湖海，凡子所想，萬象包羅。

本野比野比太之玄孫世修，贈予其俾易其命。然野比太生性駑鈍，銅鑼衛門實淪為其寵物也，輒予取予攜。

銅鑼衛門之妹，曰銅鑼美。黃身有耳。唯耳者，蝴蝶結編成，非實耳也。

分類:銅鑼衛門
學衡

**學衡**，或為一流派，究學術、文化，曰學衡派；或為一學社，曰學衡社；或為一雑誌，曰《學衡》。

是誌宗旨：「論究學術，闡求真理，昌明國粹，融化新知，以中正之眼光，行批評之職事，無偏無黨，不激不隨。」
代數學

:欲尋結構名代數者，見代數 (代數)。

**代數學**者，數學之支也，蓋為對稱之學。此學自究方程解而來，以究結構為本，演算為用耳。
赤壁之戰

建安十三年，曹操南征荊州，州牧劉琮舉眾降，操得其水軍，船步兵數十萬，欲伐江東孫氏。劉備本駐新野，聞操至，奔江南，與江東孫權並力擋之，**戰於赤壁**。

操西來，吳將士聞之皆恐。權延見群下，問以計策。議者皆言降，獨周瑜言擊，權喜曰：「君言甚與孤合，此天以君授孤也。」時備為操所敗，引兵南渡江，與吳並力逆曹，遇於赤壁。時曹軍多染疾，初一交戰，曹軍敗退，引次江北。瑜守在南岸，部將黃蓋曰：「今寇眾我寡，難與持久。然觀操軍船艦，首尾相接，可燒而走也。」乃取朦衝鬥艦數十，實以薪草，膏油灌其中。裹以帷幕，上建牙旗，先書報操，欺以欲降。又預備走舸，各繫大船後，因引次俱前。曹軍吏士皆延頸觀望，指言蓋降。蓋放諸船，同時發火。時風盛猛，悉延燒岸上營落，煙炎張天，人馬燒溺死者甚眾，軍遂敗退，還保南郡。備與瑜等復共追。操留曹仁等守江陵城，徑自北歸。 

赤壁一戰，曹軍潰敗，三足鼎立之勢初定。
朱熹

**朱熹**，字**元晦**，一字**仲晦**，徽州婺源人。父松字喬年，中進士第。

## 生平
熹幼穎悟，甫能言。年十八貢於鄉，高宗紹興十八年進士第。主泉州同安簿，選邑秀民充弟子員，日與講說聖賢修己治人之道，禁女婦之為僧道者。罷歸請祠，監潭州南嶽廟。明年，以輔臣薦，與徐度、呂廣問、韓元吉同召，以疾辭。

孝宗朝，曆宮秘書郎，知南康軍，直秘閣，提舉江西、浙東常平茶鹽，江西提刑，秘閣修撰。光宗即位，知漳州。

光宗朝，知漳州事。紹熙四年，知潭州兼荊湖南路安撫。

甯宗朝，除煥章閣待制兼侍講，尋提舉南京鴻慶宮。慶元二年，韓侂冑專政，行僞學黨禁，落職罷祠。

慶元六年，卒，年七十一。

嘉定二年，追諡文。理宗淳祐元年，從祀孔廟。

## 著述
熹登第五十載，任地方官唯七年餘耳。立朝之時促於是。其日常，多著而述，乃有宋一朝集理學之大成者。

其為學，大抵窮理以致其知，反躬以踐其實，而以居敬為主。嘗謂聖賢道統之傳散在方冊，聖經之旨不明，而道統之傳始晦。於是竭其精力，以窮研聖賢經訓。所著者，《易》本義、啟蒙、《蓍卦考誤》，《詩集傳》，《大學中庸》章句、或問、《論語》、《孟子》集注、《太極圖》、《通書》、《西銘解》、《楚辭》集注、辨證，《韓文考異》；所編次有：《論孟集議》，《孟子指要》，《中庸輯略》，《孝經刊誤》，《小學書》，《通鑑綱目》，《宋名臣言行錄》，《家禮》，《近思錄》，《河南程氏遺書》，《伊洛淵源錄》，皆行於世。沒後，
後朝以其《大學》、《語》、《孟》、《中庸》訓說立於學官。又有《儀禮經傳通解》未脫稿，亦在學官。平生為文凡百卷，生徒問答凡八十卷，別錄十卷。

## 據
* 元·脫脫·《宋史》·四二九卷
周封建制

武王伐紂，代為天子。乃立**封建**，一新華夏，使天下有所宗。昔者諸夏零散，雖奉天子，而不臣者有之。今以封建諸侯，輔以宗法禮樂，使上下有分，天下平定，幾四百年矣。

初，武王戰於牧野，商紂不敵，自焚於鹿臺。乃西退，封商王子祿父於殷，以示不絕。懼其西向，乃封霍、管、蔡，以為三監，間周殷之間，以為藩籬。又封功臣親族，多在河南。

後二年，武王崩，成王立。王幼，武王弟周公旦為輔。三監皆武王弟，嫉之，聯殷興亂。周公自將，三年重定天下。以東地難制，營東都於洛邑，以殷頑民實之。以紂之庶兄微子啟封商湯之故居商丘，仍示不絕。以武王弟康叔封殷，稱衛，奪商人之國。河南之封，多有東遷者，以鎮東方。加封姬姓之國，使天下為姬姓之天下，以固周室。封七十一，姬姓五十三。自是久安，訖於幽、平。
## 諸侯
諸侯，王之屬也，事天子如為大宗。周制封建，祿爵五等，曰：公、侯、伯、子、男。諸侯之屬者卿大夫、或有附庸。公、侯田方百里，伯田方七十里，子、男田方五十里。方不及男者，附庸也。卿有采邑，士有食田，從於諸侯。

諸侯薨，以嫡長相承，卿士亦如是。王庶封諸侯，諸侯庶封卿，卿庶封士，士庶則為庶民矣。
## 要封
*封姬姓
**管，叔鮮之國也，興亂而廢。在今河南管城。
**霍，叔處之國也，興亂廢為庶，後猶以其嫡嗣。在今山西霍縣。
**蔡，叔度之國也，興亂而廢，後復。本在今河南上蔡，後有二遷，終於安徽鳳臺。
**周，周公旦之國也，在今陝西鳳翔。後隨平王東遷，其地已無所聞。
**魯，伯禽之國也。伯禽，周公旦子也。本在今河南魯山，後遷山東曲阜。
**衛，康叔之國也，封殷地。本在今河南淇縣，後有四遷，終於野王。
**晉，唐叔之國也，本封唐，後改稱晉。在今山西太原，後為霸主。
**吳，太伯之後也。太伯、仲雍以王位讓季歷，以成周業。周既王，追封為吳。在今江蘇蘇州。
**召，召公奭之國也。在今陝西岐山。後隨平王東遷，其地已無所聞。
**燕，召公之後也。在今北京市。
*封功臣
**齊，呂尚之後也。在今山東臨淄。後為霸主。
**秦，伯益之後也。本為附庸，以平王時功，賜以周故土，列為諸侯。後霸西戎，移九鼎，滅六國，一天下。
**楚，顓頊之後也，本南蠻。鬻熊為文王傅，成王封其曾孫於楚。
*封先代後
**殷，故商都也，初封商王子祿父。其後興亂，廢之。在今河南安陽。
**宋，故湯都也，成王間封商王庶兄微子啟。在今河南商丘。
**杞，夏后氏之後也。在今河南杞縣。後有二遷，終於今山東杞城。
**陳，帝舜之後也。在今河南淮陽。
**祝，帝堯之後也。在今山東長清。
**薊，黃帝之後也。在今北京市內。
## 後事
幽王間諸侯蠢動。申以王違禮立庶，聯犬戎弒之，立故太子為平王。自是天子失尊，諸侯不朝，相併終日，封建日廢。初有千八百國，至戰國間，僅得七國，而改以郡縣。秦為天子，詔廢封建，行郡縣。至秦二世間衛國滅，周制封建終。

後楚項起兵，重行封建。漢興亦有封建者，皆一時之亂，或名國實郡。後世有封建者莫不亂，清滅三藩始，封建無復行矣。
天子

**天子**者王也，受天命以御百姓。天子德衰，可以變之，曰革命。

秦始皇帝六合天下，以為功超三皇五帝，故各取一字為天子尊號，曰皇帝。始皇帝用和氏璧琢玉璽，刻八字曰「受命於天，既壽永昌」，即行天子政者乃受天命也。

始黃帝之時，敗蚩尤，合炎帝部，奉為天下共主，乃天子號之濫觴。古華夏以天為神，以王者為天子，受命於上蒼以理天下萬民之事。上古天子者，選賢與能，雖下有奉天子子為新共主之意，為王者多親選賢者與之，故有上古堯舜禹禪讓天下之事。

至夏后氏，本欲禪讓賢人，唯賢多蚤夭，禹子啟遂為王，天子世襲亦自此起。夏初世雖有寒浞、有窮之奪國，然終有德夏后復政。多傳至桀，其失道，自比太陽，國人皆曰寧與日同亡，不願其王之。終有商湯之革命，為有天命失道，賢能強革之始。商有天下傳至紂，復失道，周武王革之。

至此天子乃為天下之共主，王者非天下之長。自武王克商，以封建廣收天下，天子為四方之君長，天下始為王臣。後諸侯僭越相王，卒秦滅周而合六國，天下為郡，建天子尊號為皇帝。自稱朕，臣下稱之陛下。所言曰諭，所命曰詔。自此起即以皇帝為天子，至於清亡。

## 歷代天子

自黃帝為天子至今，幾五千歲。故製四表，以明王統也。

*中國先秦列王表
*秦漢魏晉南朝天子列表
*北朝隋唐五代宋天子列表
*元明清天子列表

自王莽以下，天子有失德致亂者，每有一方之雄，僭號為帝。或有四夷初習華化，亦以天子為號，列如下。

*秦漢三國四方稱王者列表
*十六國等南面者列表
*南北朝隋唐間僭位者列表
*十國等南面者列表
*遼金夏理天子列表
*宋元明清民國僭位者列表

## 兼查
*中國朝代
東

**東**，日出之方也。《說文》從木，官溥以為日在木中。蓋日在木下，晦而未見，謂之杳；日在木上，明而既昇，謂之杲；日在木中，方升初曙，謂之東。遂以名方位。且兩曜升恆，萬物始動，皆由此出也。

## 據

## 兼查
* 南
* 西
* 北
天皇

*三皇之一，宜閱天皇氏。
*日本國君，宜閱日本天皇。
*唐皇之別號，宜閱唐高宗。
賣油翁

**賣油翁**，寓言也，宋歐陽修著，意為熟能生巧。

## 典故
陳康肅公堯咨善射，當世無雙，公亦以此自矜。嘗射於家圃，有賣油翁釋擔而立，睨之，久而不去。見其發矢十中八九，但微頷之。

康肅問曰：「汝亦知射乎？吾射不亦精乎？」翁曰：「無他，但手熟爾。」康肅忿然曰：「爾安敢輕吾射！」翁曰：「以我酌油知之。」乃取一葫蘆置於地，以錢覆其口，徐以杓酌油瀝之，自錢孔入，而錢不濕。因曰：「我亦無他，惟手熟爾。」康肅笑而遣之。此與莊生所謂解牛斵輪者何異？

## 據
*《賣油翁》
*《事實類苑》卷五十四
明太祖

**大明太祖開天行道肇紀立極大聖至神仁文義武俊德成功高皇帝**諱**元璋**，字國瑞，姓朱氏。原名重八，後改為興宗，與大事改德裕。顯後改**元龍**。先世家沛，徙句容，再徙泗州。父世珍，始徙鳳陽之鍾離。生四子，重八其季也。母陳氏。

至正四年，旱蝗，大飢疫。重八時年十七，父母兄相繼歿，貧不克葬。里人劉繼祖與之地，乃葬，即鳳陽陵也。其孤無所依，乃入皇覺寺為僧。逾月，遊食合肥。道病，二紫衣人與俱，護視甚至。病已，失所在。凡歷光、固、汝、潁諸州三年，復還寺。

當是時，元政不綱，民變四起。至正十二年，郭子興濠州舉事，附之，戰輒勝，子興遂妻以所撫馬公女，即高皇后也。十五年三月郭子興卒，元璋盡攬其部。十六年二月，陷集慶路，易名應天府。二十三年滅陳友諒，二十四年自立為吴王，二十七年滅張士誠，降方國珍。二十八年正月，應天稱帝，國號大明，改元洪武。七月，移師北伐，克大都，北逐蒙元。洪武十四年，元梁王把匝剌瓦爾密自戕，雲南平。

為帝，制大明律、洪武六年，御製皇明祖訓以軌儀范，廢丞相，拒外戚，明制度，列不征之國十五。帝起自僧丐而素銜貪官，凡中飽私囊者多誅，所誅者有開國將軍朱亮祖、駙馬都尉歐陽倫等，復以郭桓、空印二案，誅大臣數萬。元多所貶損漢學，至帝悉恢復，洪武十三年，命天下學校師生，日給廩膳。十五年，詔天下通祀孔子。洪武十七年，頒《大誥》於天下，孔孟子孫寒微者，其加意詢訪，凡聖賢後裔輸作者，皆免之。以為奉祀。帝嘗曰：古昔帝王育人材，正風俗，莫不先於學校。

洪武十一年，禁六部奏事關白中書，十二年，以反罪坐誅右丞相胡惟庸，并誅其黨。洪武二十六年，誅涼國公藍玉、鶴慶侯張翼、普定侯陳桓、景川侯曹震、舳艫侯硃壽、東莞伯何榮、吏部尚書詹徽等以謀逆之罪。尋頒《逆臣錄》以載其名。
帝患太子標羸弱，恐難馭眾臣，故邊塞大定後，即誅戮功臣，胡惟庸、藍玉二案，株連四萬五千餘，宰相李善長、胡惟庸、汪廣洋，大將藍玉、傅友德、馮勝等皆死，立國功臣殆盡去矣。

太子標早薨，立二皇孫允炆為皇太孫。太祖在位，唯用洪武一號，一帝一號，實自太祖始。

洪武三十一年四月，帝體不豫，加燕王棣兵權節制。旋崩，年七十有一，享國三十一年，葬孝陵。皇太孫允炆繼位。謚高皇帝。永樂、嘉靖中加謚。

## 家屬
* 父 明仁祖淳皇帝 世珍
* 母 淳皇后 陳氏 
* 兄弟 南昌王 朱興隆

* 后 明孝慈高皇后　馬秀英
** 長子 明懿文太子標
** 次子 明秦愍王樉
** 三子 明晉恭王棡
** 四子 明成祖文皇帝棣
** 五子 明周定王橚
** 長女 臨安公主
** 次女 寧國公主
** 四女 安慶公主

* 妃 成穆孫貴妃
** 六女 懷慶公主
* 妃 李淑妃
* 妃 郭寧妃
** 十子 明魯荒王檀
* 妃 郭惠妃
** 十一子 明蜀獻王椿
** 十三子 明代簡王桂
** 十九子 明谷王橞
** 十二女 永嘉公主
** 十五女 汝陽公主
* 妃 江貴妃
* 妃 昭敬充妃胡氏
** 六子 明楚昭王楨
* 妃 碩妃
* 妃 鄭安妃
** 八女 福清公主
* 妃 莊靖安榮崔惠妃
* 妃 達定妃
** 七子 明齊王榑
** 八子 明潭王梓
* 妃 胡順妃
** 十二子 明湘獻王柏
* 妃 任順妃
* 妃 李婕妤
* 妃 崔美人
* 妃 韓氏
** 十五子 明遼簡王植
** 十四女 含山公主
* 妃 郜氏
** 十四子 明肅莊王柍
* 妃 余妃
** 十六子 明慶靖王栴
* 妃 楊妃
** 十七子 明寧獻王權
* 妃 周妃
** 十八子 明岷莊王楩
** 二十子 明周憲王松
* 妃 趙貴妃
** 廿一子 明沈簡王模
* 妃 李賢妃
** 廿三子 明唐定王桱
* 妃 劉惠妃
** 廿四子 明郢靖王棟
* 妃 葛麗妃
** 廿五子 明伊厲王㰘

* 母氏未詳
** 九子 明趙王杞，幼殤
** 廿二子 明安惠王楹
** 廿六子 楠，未及封王而殤
** 三女 崇寧公主
** 五女 汝寧公主
** 七女 大名公主
** 九女 壽春公主
** 十女 十公主，幼殤
** 十一女 南康公主
** 十三女 十三公主，幼殤
** 十六女 寶慶公主

## 據
* 《罪惟錄·太祖高皇帝紀》
* 《明史·太祖本紀》
* 《今言》明 鄭曉
王翦

**王翦**者，秦頻陽東鄉人也。少而好兵，仕秦王政。王政十一年，翦將攻趙閼與，破之，拔九城，十八年，翦將攻趙。歲餘，遂拔趙，趙王降，盡定趙地為郡。明年，燕使荊軻為賊於秦，秦王使王翦攻燕。燕王喜走遼東，翦遂定燕薊而還。

秦使翦子賁擊楚，荊兵敗。還擊魏，魏王降，遂定魏地。滅三晉，走燕王，而數破荊師。秦將李信者，年少壯勇，嘗以兵數千逐燕太子丹至於衍水中，卒破丹，王以為賢勇，於是問信：「吾欲攻取荊，於將軍度用幾何人而足？」信曰：「不過用二十萬人。」王問翦，翦曰：「非六十萬人不可。」王曰：「王將軍老矣，何怯也。李將軍果勢壯勇，其言是也。」遂使信及蒙恬將二十萬南伐荊。翦言不用，因謝病，歸老於頻陽。信攻平與，恬攻寢，大破荊軍。信又攻鄢郢，破之，於是引兵而西，與恬會城父。荊人因隨之，三日三夜不頓舍，大破信軍，入兩壁，殺七都尉，秦軍走。

王聞之，大怒，自馳如頻陽，見謝翦曰：「寡人以不用將軍計，李信果辱秦軍。今聞荊兵日進而西，將軍雖病，獨忍棄寡人乎？」翦謝曰：「老臣罷病悖亂，唯大王更擇賢將。」王謝曰：「已矣，將軍勿復言。」翦曰：「大王必不得已用臣，非六十萬人不可。」王曰：「為聽將軍計耳。」於是翦將兵六十萬人，王自送至灞上。翦行，請美田宅園池甚眾。王曰：「將軍行矣，何憂貧乎？」翦曰：「為大王將，有功終不得封侯，故及大王之嚮臣，臣亦及時以請園池為子孫業耳。」王大笑。翦既至關，使使還請善田者五輩。或曰：「將軍之乞貸，亦已甚矣。」翦曰：「不然。夫秦王怛而不信人，今空秦國甲士而專委於我，我不多請田宅為子孫業以自堅，顧令秦王坐而疑我邪？」

翦代信擊荊，荊聞翦益軍而來，乃悉國中兵以拒秦。翦至，堅壁而守之，不肯戰。荊兵數出挑戰，終不出。翦日休士洗沭，而善飲食撫循之，親與士卒同食。久之，翦使人問軍中戲乎。對曰：「方投石超距。」於是翦曰：「士卒可用矣。」荊數挑戰而秦不出，乃引而東。翦因舉兵追之，令壯士擊，大破荊軍。至蘄南，殺其將軍項燕，荊兵遂敗走。秦因乘勝略定荊地城邑。歲餘，擄楚王負芻，竟平荊地為郡縣。因南征百越之君。翦子賁，與信破定燕、齊地。二十六年，盡并天下，王氏、蒙氏功為多，遂名施於後世。

## 據
*《史記·王翦傳》
司馬遷

**司馬遷**，生龍門，耕牧河山之陽，父談，為前漢太史令。年十歲則誦古文。二十而南游江淮，上會稽，探禹穴，窺九疑，浮沅湘。北涉汶泗，講業齊魯之都，觀夫子遺風，鄉射鄒嶧；阸困蕃、薛、彭城，過梁楚以歸。於是遷仕為郎中，奉使西征巴蜀以南，略邛、筰、昆明，還報命。

是歲，天子始建漢家之封，而太史公留滯周南，不得與從事，發憤且卒。而子遷適反，見父於河雒之間。太史公執遷手而泣曰︰「漢興，海內壹統，明主賢君，忠臣義士，予為太史而不論載，廢天下之史，予甚懼焉，爾其念哉。」遷俯首流涕曰︰「小子不敏，請悉論先人所次舊聞，不敢闕。」卒三歲，而遷為太史令，紬史記石室金鐀之書。於是論次其文。

七年而遭李陵之禍，幽於纍紲。迺喟然嘆曰︰「是余之辠夫。身虧不用矣。」退而深惟曰︰「夫詩書隱約者，欲遂其志之思也。」卒述陶唐以來，至于麟止，自黃帝始，著十二本紀，十表，八書，三十世家，七十列傳。凡百三十篇，五十二萬六千五百字，為太史公書。遷既死後，其書稍出。

宣帝時，遷外孫平通侯楊惲祖述其書，遂宣布焉。至王莽時，求封遷後，為**史通子**。
魏武帝

**魏武帝**，故漢臣也，爵至魏武王，曹氏，一曰夏侯氏，諱**操**，字**孟德**，小字**阿瞞**，又名**吉利**，沛國譙人也。父嵩，漢太尉，中常侍大長秋騰養子也，本夏侯氏子。

操少好遊俠，與袁紹、張邈善，嘗與紹觀人新婚，陰潛主人園中，大呼：「有賊！」人皆出，乃入劫新娘，還出失道，墮荊棘中，紹不得動，復大呼：「賊在此！」紹懼，惶迫力奔，遂以俱免。又嘗問許劭：「我何如人？」劭不答，固問之，乃曰：「子治世之能臣，亂世之奸雄。」操大笑。梁國橋玄，世之名人，睹操而異之曰：「天下將亂，非命世之才不能濟也，能安之者，其在君乎！願以妻子相託。」年二十，舉孝廉，除洛陽北部尉。造五色棒，靈帝愛幸小黃門騫碩之叔違禁夜行，棒殺之，名遂鵲起。

## 逐鹿天下
後以討黃巾功，遷濟南相，治污吏，郡界肅然。尋稱疾歸鄉里，欲待天下清平方出仕。涼州賊起，徵為典軍校尉，會董卓擅權，卓拜為驍騎校尉，欲與計事，操以卓終必覆敗，乃變易姓名，間行東歸。至中牟，為亭長所疑，執之詣縣，邑中或竊識之，為請，得解。過故人成皋呂伯奢處，伯奢不在，其子與賓客共劫操，取馬及物，遂手刃擊殺數人。

初平元年春，諸侯討卓兵起，舉袁紹為盟主，操行奮武將軍。卓焚宮室，劫天子西去，然紹等日置酒高會不行，操軍遂自行，戰不利，歸而責讓之：「諸君聽吾計，使勃海引河內之眾臨孟津，酸棗諸將守成臯，據敖倉，塞轘轅、太谷，全制其險；使袁將軍率南陽之軍軍丹、析，入武關，以震三輔：皆高壘深壁，勿與戰，益為疑兵，示天下形勢，以順誅逆，可立定也。今兵以義動，持疑而不進，失天下之望，竊為諸君恥之！」三年，青州黃巾眾起，殺兗州牧劉岱，鮑信等迎操領之，大破之，收降卒三十萬，選其精銳者，號青州兵。時操欲迎父嵩之兗州，徐州陶謙密遣兵殺之，操東伐，所過十餘城皆屠之，謙不敢出。會張邈、陳宮叛迎呂布，操乃回軍攻布。三戰，乃逐布。謙死，劉備領徐州牧。布乃奔備。

興平二年，操迎獻帝，初，司徒王允與呂布共謀誅董卓，卓將李傕、郭汜殺允，布遁，傕、汜亂長安，帝還洛陽，操迎帝都許，改元建安，拜操大將軍，封武平侯。袁紹恥在操之下，操辭大將軍讓紹，拜司空，行車騎將軍。是年始屯田。

呂布襲劉備，備來奔，程昱說操圖之，曰：「方今收英雄時也，殺一人而失天下心，不可。」建安二年，操至宛，太守張繡降，悔之，復反，操軍敗，長子昂、校尉典韋皆戰死，遂還許。袁術稱帝，欲結呂布，布上其書，術乃攻布，不利。操以討逆，擊術。術聞操自來，棄軍走，留數將，皆為操破之。三年，操征呂布，布守下邳，遂決水灌城，布將宋憲、魏續執布及陳宮，舉城降。是時袁紹兼河北四州之地，眾十餘萬，意欲攻許，袁術欲奔之，操遣劉備、朱靈擊之，郭嘉等曰：「劉備不可縱。」悔，追之不及。備果襲徐州，並陰與董承等謀誅操。

五年，謀泄，斬承等，征備，破之。備奔紹。汝南降寇劉辟叛應紹，紹遣備助之，操使曹仁擊之，備敗投荊州劉表。操與紹軍官渡，紹兵盛於操，操用許攸計，襲袁紹糧屯，旋而擊之，紹敗而北走，操得許及軍中人密書，皆焚之，曰：「當袁紹之強，孤猶不自保，況他人乎！」。六年又敗紹於倉亭。七年，紹死，子尚嗣，與長兄譚相攻，譚敗，降操。共擊尚，尚連敗，與紹二子熙遁烏丸，譚并其眾，操怒，責其負約，譚懼，走保南皮。十年，操破譚，斬之。十二年，棄輜重奔襲烏丸，烏丸恃其遠，不設備，猝然擊之，其眾大潰，尚、熙又奔遼東公孫康。操乃止，曰：「彼素畏尚等，吾急之則並力，緩之則自相圖。」未幾，康果斬尚、熙。

## 非復人臣
十三年正月，以操為丞相。七月征劉表，八月，表卒，子琮代，操至，遂降。劉備本附表，聞操南來，遂走夏口，遣諸葛亮聯江東孫權，權使周瑜拒操於赤壁，操以北軍不習水戰，以舟師相連，瑜將黃蓋建策火攻，蓋以艨艟、鬥艦數十，實以薪草，膏油灌其中，乘風起，放諸船，頃之，煙炎張天，操船連鎖不得解，乃燒餘船，引軍北還，備遂有江南諸郡。

十五年，作銅雀臺。十六年，涼州馬超聯韓遂等起事，時超父騰尚質於許，操殺之，軍函谷關，渡河擊之，不利，遂間超、遂。超甚疑之，克日會戰，以輕兵挑之，良久，乃縱虎豹騎夾擊，大破之。超、遂走涼州，後超復叛，使夏侯淵平之。十八年，進爵魏公，建社稷宗廟。十九年，操令獻帝詔伏皇后坐承謀逆，賜死，罪及二皇子。二十年，征漢中張魯，魯降，留夏侯淵守之。是年，劉備取益州。二十一年，進魏王。十一月，以孫權犯合肥故，征之，二十二年正月，敗權於濡須口，引軍還。二十三年，太醫令吉丕等攻許，敗而斬之。二十四年，劉備攻漢中，夏侯淵戰死，操親征之，備據險而守，戰不利，引軍還。

二十五年正月，魏王操薨，年六十六。遺令葬儀從簡，諡武王，葬高陵。子丕嗣。丕篡漢，以武王為**太祖武皇帝**。

操善治兵，郭嘉、荀彧以操有十勝：道、義、治、度、謀、德、仁、明、文、武。明略最優，橫槊賦詩，固一世之雄也。軍政之外，尤擅四言，自操身後，無人可比。與子丕、植並稱三曹。魏室之好文學，蓋自操始也。

## 家屬

* 正妻 丁夫人
* 妾 劉夫人
** 子 魏豐愍王 昂
** 子 魏相殤王 鑠
** 女 魏清河公主
* 繼妻 魏武宣皇后 卞氏
** 第二子 魏高祖文皇帝 丕
** 第三子 魏任城威王 彰
** 子 魏陳思王 植
** 子 魏蕭懷王 熊
* 妾 環夫人
** 子 魏鄧哀王 沖
** 子 魏彭城王 據
** 子 魏燕王 宇
* 妾 杜夫人
** 子 魏沛穆王 林
** 子 魏中山恭王 袞
* 妾 秦夫人
** 子 魏濟陽懷王 玹
** 子 魏陳留恭王 峻
* 妾 尹夫人
** 子 魏范陽閔王 矩
* 妾 王昭儀
** 子 魏趙王 幹
* 妾 孫姬
** 子 魏臨邑殤公子 上
** 子 魏楚王 彪
** 子 魏剛殤公子 勤
* 妾 李姬
** 子 魏穀城殤公子 乘
** 子 魏郿戴公子 整
** 子 魏靈殤公子 京
* 妾 周姬
** 子 魏樊安公 均
* 妾 劉姬
** 子 魏廣宗殤公子 棘
* 妾 宋姬
** 子 魏東平靈王 徽
* 妾 趙姬
** 子 魏樂陵王 茂

## 據

* 陳壽 《三國志》〈魏書一武帝本紀〉、〈魏書十四郭嘉列傳〉〈吳書九周瑜列傳〉
* 裴松之註引《魏書》等
* 劉義慶《世說新語》
周瑜

**周瑜**字**公瑾**，廬江舒人也，漢靈帝熹平四年生。從祖父景，景子忠，皆為漢太尉。父異，洛陽令。

## 傳
瑜長壯有姿貌，少精意音樂，雖盡三爵，稍有闕誤，必知而顧，時謠曰：「曲有誤，周郎顧。」

初，孫堅討董卓，瑜徙家於舒。堅子策與瑜同年，獨相友善，升堂拜母，有無通共。瑜往省從父尚為丹陽太守，會策將東渡。瑜將兵而迎之歷陽，從攻橫江、當利，皆拔。乃渡擊秣陵，破笮融、薛禮，轉下湖孰、江乘，入曲阿，劉繇奔走。是時策眾已數萬，瑜還鎮丹陽。後，袁術以從弟胤代尚，瑜與尚俱還壽春。術欲以瑜為將，瑜觀術終無所成，求為居巢長，欲假塗東歸，術聽之。遂自居巢還吳，策親迎，為治館舍，贈賜莫與為比，授建威中郎將，兵二千，騎五十。瑜時年二十四，吳中皆呼為周郎。

策以瑜恩信著於廬江，出備牛渚，後領春谷長。策欲取荊州，以瑜為中護軍，領江夏太守，從攻皖，拔之。得喬公兩女，皆國色也。策自納大喬，瑜納小喬。復進尋陽，破劉勳，討江夏，還定豫章、廬陵，留鎮巴丘。

建安五年，策卒，權統事。瑜將兵赴喪，遂留吳，以中護軍與長史張昭共掌眾事。

七年，曹操下書責權質子。權召群下議，張昭、秦松等不能決。權意不欲遣質，乃獨將瑜詣母定議。瑜說以楚之故事力呈韜勇抗威以待天命之策。權母命權兄事瑜。遂不送質。

十一年，督孫瑜等討麻、保二屯，梟其渠帥，囚俘萬餘，還備官亭。江夏太守黃祖遣將鄧龍領兵數千人入柴桑，瑜追擊，生虜龍。

十三年春，權討江夏，瑜為前部大督。九月，劉琮降曹操。操領水陆兵數十萬陳荆州。權會群下問計，議者惶恐，皆以操乃豺虎不如迎之。瑜與魯肅等不然。權意遂定，遣瑜、肅、程普等領兵三萬人前發。時操已破劉備。備欲南渡，遇肅當陽，乃共圖計，遂進夏口，遣諸葛亮詣權說以抗操之策。權遣瑜、普等與備并力赤壁。初戰，操敗引次江北，瑜得南岸。瑜部將黃蓋獻假降火攻之策，操大敗，退保南郡。備與瑜等復共追。操留曹仁守江陵，遂北歸。

瑜復進南郡，與仁隔江對峙，遣甘寧前據夷陵。仁分兵攻寧。寧告急，瑜用呂蒙計，留淩統守其後，自與蒙救寧。寧圍既解，渡江屯北岸，克期大戰。瑜親跨馬擽陳，會流矢中右脅，瘡甚，便還。仁聞瑜臥未起，勒兵就陳。瑜親巡軍營，激揚吏士，仁遂退。

權拜瑜偏將軍，領南郡太守。以下雋、漢昌、劉陽、州陵為奉邑，屯據江陵。備以左將軍領荊州牧，治公安。備至京口謁權，瑜目備以梟雄，欲進權妹以分備、關羽、張飛，且以宮室美女玩好喪其志。權不納。

建安十五年，瑜獻取蜀并張魯結援馬超以圖北方之策。權許之。瑜還江陵，為行裝，道於巴丘病卒，時年三十六。權素服舉哀。

## 評

孫權曰：「公瑾雄烈，膽略兼人，遂破孟德，開拓荊州，邈焉難繼，君今繼之。公瑾昔要子敬來東，致達於孤，孤與宴語，便及大略帝王之業，此一快也。」

陳壽曰：「公乘漢相之資，挾天子而掃群桀，新盪荊城，仗威東夏，于時議者莫不疑貳。周瑜建獨斷之明，出眾人之表，實奇才也。」

## 家族
*父 周異
*兄 周儂
*妻 小喬
**子周循
**子周胤
**女周珊，嫁孫權三子和。

## 據
*《三國誌》吳書周瑜傳
植物

**植物**者，真核生物域之界。現地球略計凡四十五萬種，至公元二〇〇四年，在錄者凡約二十九萬種。

凡植物，悉有機物。與動物、真菌等並稱生物，其體構以細胞，攝無機物以為養。高等者有根、莖、葉之別，下等者略如下等動物，莫能明分。種類甚繁。

中國土地廣大，北近寒帶，南近熱帶，所產植物之有定名者，專就《本草綱目》《群芳譜》《植物名實圖考》等書考之，則僅以千計耳。

## 據
足球

**足球**，大類蹴鞠戲，古亦有社職之。以兩隊，草場蹴皮球為戲。場甚廣，兩底置門。隊凡十一人，分領一端，一人立其門前守，餘蹴球以進對方門。攻守瞬息，觀者不及屏息絕嘆。設裁判以平爭議，計時。凡一時二刻，終時進球多者勝。

公元一九零四年五月廿四日，於法蘭西之巴黎立國際足聯，以平爭議，定規矩。一九三二年，易總部，至瑞士蘇黎世。今有二百有九球隊。

## 發端
公元二零零四年初，國際足聯以中國為足球所出，蹴鞠其源，主席布拉特親頒「足球起源地證書」予山東臨淄。先足球而類者，東歐希臘等國亦見焉。

今人通以英格蘭為現代足球之源。

## 參見
*圓社
## 引據
貓

**貓**，古亦謂為**狸**屬。動物也，屬貓科。常飼為寵物。嗜鼠魚之屬。性孤僻，好眠。

鼠善害苗，而貓能捕鼠，去苗之害，故貓之字從苗。《詩》曰︰「有貓有虎，貓食田鼠，虎食田彘。」故詩以譽韓樂，而記曰︰「迎貓為其食田鼠也，迎虎為其食田豕也。」舊傳貓旦暮目睛皆圓，及午即從斂如線，其鼻端常冷，惟夏至一日煖。蓋貓陰類也，故其應陰氣如此。世云薄荷醉貓，死貓引竹，物有相感者出於自然，非人智慮所及。如薄荷醉貓、死貓引竹之類，乃因舊俗而知爾。貓亦如虎，畫地卜食，今俗謂之卜鼠。傳曰︰「騏驥驊騮捕鼠於深宮之中。曾不如跛貓言殊技也，是故天下之才在於因任。」

《淮南子》曰︰「伊尹之興土功也。修脛者使之跖钁，強脊者使之負土，眇者使之準，傴者使之塗，蓋如是矣。」近人有收牡丹圖者，叢下有一貓未知其精粗有別。畫者曰︰「此正午牡丹也。何以明之，其花披哆而色燥，此日中時花也。貓眼黑睛如線，此正午貓眼也。有帶露花則房斂而色澤，貓眼早暮則圓，日漸午狹長，正午則如一線爾。」蓋漢地俗云：「貓眼一線，日當午。」波德萊爾，法國文士也，嘗作《巴黎之憂鬱》，異是俗而曰：「夫中國人，觀貓目以知時。」

東島之飼貓也，其有識而最古者，宇多天皇。

## 據
江戶

**江戶**，假名「えど」。今東京都也。江者，川也，戶者，入口也，是故江戶者，蓋百川流入之口也。

考江戶之建置，實肇於西曆十一世紀。時有桓武平氏之裔江戶家，始築館於此。其後陵夷，故地遂廢。

長祿二年，扇谷上杉氏家臣太田道灌始建城於江戶氏舊跡，道灌卒，其主上杉朝良絕長享之亂，隱居於斯。後數年，扇谷上杉為後北條家所滅，北條乃兼有其地，至北條氏政，以太田，千葉二家共理城事。

天正十八年，豐臣秀吉滅北條氏，乃命德川家康開拓舊地，以為居城，江戶八百八十町由是奠基。

舊城初新，老朽不堪，家康乃削神天山，填日比谷入江，設城下町以配萬民。又建江戶城居之。

明曆三年，城中大火，連日不絕，町，屋敷幾為灰燼，乃後幕府興重建之事，更擴其域，越隅田川，日臻盛矣，至公元十八世紀，商賈文人，諸侯豪傑，參勤交代，貨值相易，口數越百萬，時為天下萬國第一大城，時人雅號之曰**東都**，以仿舊唐故實。

慶應四年春一月三日，日本官軍迫江戶，幕府遣其臣勝海舟和議，是年四月十一日，將軍德川慶喜降，江戶開城。

明治元年，明治天皇詔王政復古，以為東都。

明治十七年十一月二日，定十五區，後事見東京都一文。

## 區畿
家康修葺城垣，至孫家光始見規模，庶民居處謂之曰下町，侍、旗本之所居謂之曰山之手。

分類:關東地方區劃‎
分類:基礎之文
唐

**唐**，華夏朝代，帝胄李姓，都長安。興於高祖淵，亡於哀帝柷。紀統二百八十九年，傳廿二帝。時維中夏盛朝，九州郅治，四夷咸賓，榮顯無復，筆之所難述也，乃曰「昭昭有唐，天俾萬國」。
## 略史
高祖起晉中，定隋亂，得天下，即皇帝位，國號唐，都長安。中土諸朝今多以唐為最盛，尤以太宗、玄宗朝為極，號為「貞觀之治」、「開元盛世」。其間，武曌嘗篡唐而立周，中宗既歸正，唐室遂復。貞觀四年滅突厥，得漠南北。貞觀十四年置安西都護，顯慶五年亡百濟，旋併高句麗，設都護於平壤，旋為新羅所侵，遂撤至遼東。至天寶時，貴妃楊氏見寵，其兄釗亦擢為要員，賜名「國忠」，又兼四十餘職，專樞擅政，顛誤朝綱。後右相李林甫斃，國忠代為機務，禍國更甚。十四載，平盧節度使安祿山起事，號「清君側、誅國忠」，兵燹廢政，唐室驟衰，曰「安史之亂」。時中原阢隉，河西諸州防務羸虛，輒為吐蕃所陷。其後，內有北衙宦者用事，外有河朔強藩割據，憲宗朝裴晉公克定藩鎮而不能久治，文宗朝欲除閹豎而罹甘露之變，由是唐室威儀，喪失略盡。廣明元年，黃巢率兵陷長安，旋敗。而唐室將傾，朱溫以功擅權，屠戮公卿。天祐四年，唐亡於後梁。
## 內政
唐世繼隋而光大其政，曰三省六部，曰科舉取士，曰萌蔭，三省者，中書，尚書，門下也，科舉取士者，門類繁多，曰明經、進士、明法、明算、明字、一史、三史、道舉、童子、開元禮，而舉人庶士之所重，唯進士，明經二科而已矣，公卿高門，則多襲父澤，承祖德，累世相繼，謂曰萌蔭。

初唐方肇，太宗聚天下豪強於關中而拱衛帝京，由是科舉雖具其名而無實，武后登天，欲制門閥以士人，始重科舉。

唐初因舊行府兵制，兼行募兵。玄宗時，府兵漸廢。邊徼之兵，為長征健兒。久之為藩鎮，以兵為業，父子相傳。禁中宿衛，北衙代行。天寶末，燕兵起，朝廷有郭子儀、李光弼而不能克河北，人視冀、幽、并猶視吐蕃、回鶻，儼然外邦矣。唐室既衰，乃仰神策軍，至唐季，神策亦衰，不能征戰，藩鎮愈強。
### 戶口
唐世戶口，盛衰相因。盛時則皇家巨室，耗竭府庫，衰則兵亂頻仍，三中減二。太宗貞觀朝，隋亂甫平，天下戶不滿三百萬。其後破高句麗、高昌、遷徙其民以充州郡，加以善政，戶口漸盈。至玄宗天寶十三載。計戶九百六萬九千一百五十四。此唐世之極盛也。難起，戶口驟減。肅宗乾元三年，戶一百九十三萬一千一百四十五。其後亂漸平，戶亦甦。德宗貞元朝，以州郡戶口大減，省其官員。訖武宗會昌年，戶四百九十五萬五千一百五十一。其後有唐衰，僖、昭之間，國無寧日。史失其紀。
### 税
唐初四稅，租調徭役。自玄宗以降，税弊久積，名目以百數，百姓終年供養無休。安史亂後，以兵役并作，戶口大減，貧富之界日遐，民多流亡，安居者不過百中四五。朝廷之用不給。建中元年德宗乃從楊炎議，行兩稅法。至武宗、宣宗時，雜稅復濫，百姓苦之。二廟因降制去弊，會昌元年、大中四年，再三申明其法。
## 外交
貞觀四年，東國日本遣使犬上御田鍬詣闕，太宗禮之，復遣渤海郡公高表仁至東國，以宣聖化。自是兩百餘年，往來不絕，至昭宗乾寧元年，日本以右大臣菅原道真為遣唐使，道真奏廢之，乃止。

有唐一代，疆廣輿闊，東起高句麗，西至疾陵城，凡一萬三千六百五十里，置波斯都督府，蓋今伊朗也。西京開遠門外有石堠，謬曰「西極道九千九百里」，謂無萬里行者，實一萬二千里矣。
## 禮儀
唐有貞觀禮、顯慶禮、開元禮。主祀昊天上帝。貞觀、顯慶二禮，多并行。德宗以降，一行開元禮。

自玄宗徂後，群臣行入合之儀。敬宗以降，月朔，皇帝御紫宸殿，群臣入合。畢，賜群臣食於廊下。

赦囚、德音、立皇后、太子、誅朝敵、免三公、將相，其文曰制，以白麻紙為之，曰「宣麻」。賚賜、徵召、索用、處分，其文曰詔。以白藤紙為之。降於軍旅，則以黃麻紙。告身、與吐蕃、回紇、新羅、渤海及諸可汗書、以金色五花綾紙。
## 唐世系
唐以降諡號長甚，故四字以上者不詳列。
*唐高祖
*唐太宗
*唐高宗
*唐中宗
*唐睿宗 武氏篡唐
*則天順聖皇后 遺詔稱皇后，實為皇帝
*唐中宗 重祚
*唐睿宗 重祚
*唐玄宗
*唐肅宗
*唐代宗
*唐德宗
*唐順宗
*唐憲宗
*唐穆宗
*唐敬宗
*唐文宗
*唐武宗
*唐宣宗
*唐懿宗
*唐僖宗
*唐昭宗
*唐昭宣帝，後唐諡**昭宣光烈孝皇帝**
禪讓朱全忠，唐亡
## 據
*唐長孺《唐書兵志箋正》
*杜佑《通典》
*《唐會要》
南京市

**南京**，古號**建業**、**建康**、**秣陵**、**金陵**、**集慶**、**應天**、**江寧**等。别名**石頭**、**揚都**。人稱「六朝古都、十朝都會」，孫吳、晉、宋、齊、梁、陳、南唐、明、太平天國、民國悉嘗都之。今為中華人民共和國江蘇之會。自古乃虎踞龍蟠，王氣之地，山河險固。近長江之口，乃其「龍首」也。是以定都南京，俊彥輩出。南京四時分明，降雨充沛，偎依長江，水源充足。

## 沿革
察金陵之譽著於青史，觀漭漭之波被於石頭，在晉則建康，南朝因之，在唐則昇州，宋因之，在元則集慶，而有明以今南京爲應天府，作留都之用，俗皆號曰南京，清入關，改江寧府，置江寧布政使，治江寧，兩江總督府亦在斯。時有江寧織造廠，所營奇巧爲帝室所傾。道光二十二年，大清鴉片之役敗績，英人陳師江上，成江寧之約。咸豐三年，太平天國軍次江寧，克而都之，更號**天京**。同治三年，清廷令曾國藩、藩弟國荃克天京，缺糧、士氣低沉，遂縱兵擄掠，城內婦孺攜老不得免。宣統三年，辛亥革命起，清帝降遜位詔以成共和故事，次年元月元日中華民國立國，都江寧，改江寧爲南京，大總統孫文謁孝陵告功。時袁世凱擅權，尋遷都北平，民國十六年三月二十四，北伐國民革命軍第二、第六軍克南京，張宗昌北走，吏民暴亂，襲殺西洋人士數十，傷百餘，是為南京之事。是年四月十八日，總司令蔣中正以還都南京，置南京特別市，營中山陵。民國十八年，改南京特別市曰首都市，民國十九年，升院轄市。自十六年以來十年，國府偃武修文，金陵大治，號曰南京十年。民國二十六年，日軍既克滬，旋北寇南京，十二月十三日，不守，日軍屠之，月餘不絕，人煙幾盡，是為南京大屠殺。民國二十九年，日本國立汪精衛爲主席，置南京汪精衛偽府，號曰：和平反共建國。三十四年八月，日本降中華，國府以何應欽署受降書。翌年，國府還都，是年冬十二月，中華民國憲法成。民國三十八年，春四月，解放軍渡江，克南京，國府乃播遷。一九五三年元日，共和國置江蘇省，治南京。一九六八年，通南京長江大橋，橫跨揚子，復營工業於郊。一九九零年，列之中央財政計劃單列市。一九九四年，昇副省級，以降數年，一換舊貌以新顏。二零一三年，區域置廢事竟，乃成今制，凡十一區。

## 民俗
南京舊操金陵雅音，有明以來，國之正音也，綜南北而牽古今，有尖有團，清暢宛轉，日軍屠城去後，外民徙寧，略失其味。寧人重嗜食鴨，重賀冬，鹹水鴨、鴨血、鴨肫皆著名，多食野味，俗有旱八件，水八件之肴。每歲冬至，婦孺著新衣，交相拜冬，百業假一日，融融焉似正月。寧人奉神諸多，猶以基督爲最，教堂二十餘，會所五十餘。有金陵神學院、江蘇聖經專科學校在焉。復有奉回教者八萬，秦淮區有淨覺寺一座。南朝金陵多奉佛，今有棲霞寺、雞鳴寺、靈谷寺、毗盧寺。

## 政區

南京區十一，治在玄武。
*玄武區、
*鼓樓區、
*秦淮區、
*建鄴區、
*雨花台區、
*棲霞區、
*江寧區、
*浦口區、
*六合區、
*溧水區、
*高淳區。

## 博觀
* 南京市政府

分類:江蘇省區劃
兩德分立

## 啟源
自二戰畢，美、英、法、蘇佔德國，裂其土為四。後美英法所據地合為西德，蘇聯轄地自為東德，是謂**兩德分立**也。

## 沿革
戰後，據《雅爾塔協定》、《波茨坦協議》，盟軍還波希米亞、摩拉維亞予捷克斯洛伐克，西普魯士、大波蘭、波茲南予波蘭。復以奧得河、尼斯河為界，割河東之東普魯士南半予波蘭，北予蘇維埃聯邦；梅梅爾予立陶宛。餘土又四分，其京柏林雖在北東普魯士境內，然亦四分，蘇聯佔市東，三國領市西。

初，四國合議，立團以掌國政，名曰「盟國管制理事會」。奈何諸國與蘇聯道不同，乃漸遠之。

一九四八年，三國與比利時、荷蘭、盧森堡會於倫敦，謀於三國轄地共同制憲，更市貿之策，並立西府。六月十八日，議定三日後，革轄區幣制，廢舊制帝國馬克。蘇聯始料未及，翌日斥詈其行，責為裂德之舉。二十二日，亦於所治發新幣，儼然分治矣。

越三日，東府絕西柏林交通，欲困而併之，凡十一月有奇。然西方諸國飛機轉糧，更相資哺，世稱「空中走廊」，其最密者，分鐘起降飛機一。蘇聯終不逞。故西市中本有機場二，其一不堪其用，乃另闢之，其間，更遽毀蘇軍廣播塔以拓場地，東西兩營交惡愈甚矣。

一九四九年五月二十三日，三國合所佔土，立德意志聯邦共和國，簡曰**西德**，都波恩，仍領柏林市西，以「空中走廊」繫之。十月七日，蘇聯挾佔土立德意志民主共和國，簡曰**東德**，都東柏林，以統一社會黨掌之，德國由是分立焉。

## 兼查
*柏林圍牆
*兩德統一
德國

**德意志聯邦共和國**者，略稱**德國**，中歐羅巴洲之國也，定都柏林。韓日稱之**獨逸**，日本又謂**獨乙**，中越簡稱**德**，日韓簡稱**獨**。方卅六萬公里，口八千三百萬餘。旁接法蘭西、瑞士、奧地利、捷克、波蘭、丹麥、荷蘭、比利時、盧森堡九國。

## 史
### 古代至中世紀
德意志之民，世稱日耳曼。羅馬帝國時，匈人入寇歐羅巴，日耳曼諸族西遷，屢攻西羅馬。至五世紀，有東日耳曼哥特族，入寇義大利半島，終亡帝國。自五世紀以還，法蘭克人建王國於高盧東北之地，五〇七年，併西哥特王國。法蘭克國土日張，遂行采邑制，封有功之臣，為歐羅巴封建制之始，其王又奉基督教，以固其權。嗣後屢有分合。八〇〇年，查理大帝加冕羅馬人之皇帝，為國之頂峰。至八四三年，傳第三世，國分為三，德意志之地為東法蘭克王國所據，又歷九十三年，奧托一世掌其國；九六二年加冕為羅馬帝國皇帝，號神聖羅馬帝國，一曰**德意志第一帝國**。帝國主重器者，屢有更迭；至一一三八年，霍亨斯陶芬王朝掌政，至第三世亨利六世，國勢至盛，迄腓特烈二世時，漸失勢於德意志諸邦；一二五〇年，二世崩，帝國復始分。

### 近代
至十六世紀，帝國已裂為國二百餘；復因新教興，諸國各奉其宗，勢為水火，鄰國虎伺，遂挑三十年戰爭於一六一八年；戰終，分裂之勢不止，邦國竟至三百餘。一七〇一年，普魯士王國肇建。至十八世紀，屢經戰事；德意志區雖以奧地利皇帝為帝國主，然諸國俱弗聽其令。至一八〇六年，法蘭西拿破崙終脅奧國弗朗茨二世棄羅馬帝號，以建萊茵邦聯；神聖羅馬帝國亡。

一八一〇年，西北德意志入法蘭西第一帝國，以利行海禁於英吉利。一八一三年十月，拿破崙敗軍於萊比錫戰役，退歸萊茵河西畔，卅一日邦聯遂終。一八一五年，按維也納會議，立德意志邦聯，復為奧國所控。至一八三四年，普魯士王國盟三十七邦，組德意志關稅同盟，摒奧地利。普、奧之爭，終見兵刃於一八六六年，奧國敗績，南德意志擁奧者皆捨之，翌年復歸關稅同盟。

### 德意志一統
thumb|150px|德意志帝國旗
普魯士以關稅同盟為基，抗大德意志。歷三十餘年，諸邦擁小德意志之意日固。時德意志一統，所礙者有三：丹麥、奧地利、法蘭西也。初，德意志人嘗立法蘭克福議會於一八四八年，欲以憲法保民權，以建小德意志，為腓特烈·威廉四世所忌，復為奧國所不容，終未竟其功。

一八六一年，腓特烈·威廉四世崩，威廉一世即位。翌年議於國會，欲革新兵事，唯國會拒納其預案。王本萌退意，唯前駐法大使俾斯麥以言勸止。俾氏既擁王所意，復言變革兵役之事必行，無所顧忌；王奇之，九月擢為相。既彊兵，遂擊三鄰。一八六四年，敗丹麥，奪北德意志諸領地；一八六六年，敗奧地利，既迫奧地利、匈牙利合奧匈帝國，復併數邦，終成北德意志邦聯，奧國大德意志之夢，至此終為泡影。唯法蘭西奉天主教為宗，於南德意志之勢甚巨；一八七〇年，普法戰爭起，翌年俘拿破崙三世，南德諸邦遂入德意志為一。威廉一世加冕於巴黎凡爾賽宮鏡廳，曰德意志皇帝；德意志帝國立，又曰**德意志第二帝國**。

### 兩次大戰
thumb|left|150px|德意志第三帝國旗
德意志歸一，復為諸國所忌，其中法蘭西失阿爾薩斯-洛林，引以為恥，時思復讎；帝國亦不善處鄰。威廉一世時，俾斯麥力固德、奧暨德、俄之盟，既保東鄰相睦，復脅法蘭西不相犯。至威廉二世立，俾氏致仕。帝素自負，時奧、俄相爭於巴爾幹半島，帝昧於形勢，未續盟於俄；俄遂盟於法國。德意志東、西二鄰，至此皆成其敵。帝又欲爭殖民地於海外，英吉利遂盟於法、俄，曰三國協約。軍備競賽興，戰事遂不可免。一九一四年，第一次世界大戰起，德意志、奧匈、奧斯曼、保加利亞戰四載，終不敵英、法、美利堅諸國。戰後巴黎和會立凡爾賽和約，加諸德國之賠款、裁兵、負罪之條甚苛，德民俱以為辱。遂成第二次世界大戰之端。

德皇遜位，魏瑪共和國立。然德民以凡爾賽之讎未雪，背刺之說大盛。至一九二九年，美利堅股市崩，天下凋敝。德府一籌莫展，民多所忿懣。納粹黨希特勒以振工肆、彊國勢為號，民心日附；既奪其政，乃廢共和於一九三五年，立德意志第三帝國。復以雪恥故，始行征伐。一九三九年聯蘇聯併波蘭，第二次世界大戰起，更盟於義大利、日本，建軸心國，天下皆陷兵燹。至一九四五年，美、英、蘇諸國終敗德意志，陷柏林，希氏自戕；未幾美利堅復降日本，二戰終。

### 戰後分合
第三帝國既降，美、英、法、蘇遂分佔德意志，復因利益相左，終裂之為東、西二府，既各行資本、社會主義，亦為冷戰前沿，兩陣屢對峙於兩德界首，尤以東、西柏林之爭為最，既有蘇聯封鎖柏林於前，復有東德立柏林圍牆於後。西德得美利堅之助，配以國策得宜，復聯法蘭西等，相建歐洲經濟共同體，政經為之一新，終出於東德之右，且立於七大工業國之林。迨一九八九年，東德民心思變，翌年并於西德，遂復一耳。德意志偕法國，以其政經之盛，今為歐洲聯盟諸國之首也。

## 移民
異國之民多徙於德意志，其數量居世界次席。 

分類:德國史
分類:基礎之文
中華人民共和國

**中華人民共和國**在亞東之極，都北京。其東以鴨綠江界朝鮮民主主義人民共和國。隔東海望日本。其北與俄羅斯、蒙古國相接。至東南海隅，民國是從。
## 史
中華民國十年，中國共產黨立於上海。時天下分崩，乃與國民黨聯，共理廣州軍政府，圖北伐以平禍亂。後蔣中正既下南京，以共產黨人陰行其教，事侵公務，遂大肆捕戮。共產黨乃遁入江西，十六年，兵發南昌，工農紅軍始建。二十年，立國於瑞金，號曰中華蘇維埃。

二十三年，國軍圍之益急，紅軍力戰不支，乃棄城西走。至貴州遵義，追兵少緩，遂集議定策。責博古、李德用兵之誤，罷其權，委命毛澤東、周恩來等主旄鉞。二十五年，殘卒七千抵陝北吳起。時倭寇入塞，中原告急，蔣氏猶以剿共為先。張學良等乃行兵諫於西安，迫蔣抗倭。共產黨遂宣稱與國同難，廢其國號，改編為邊區。翌年，國共合力禦侮，兵燹歷八載而倭降。

倭既平，中正令三軍按兵，澤東則馳命趨遼東，納倭人器械。三十四年，兩黨定和約於重慶，然兵連禍結，相攻如故。共產黨之軍，改號解放軍。先是，國民黨政多賕賂，法度日荒，民苦其政；共軍則嚴於軍律，甚得民心。戰四載，國府敗走臺灣，南北遂對峙。

三十八年秋，政治協商會議，頒行《共同綱領》，推澤東為中央政府主席，朱德、劉少奇、宋慶齡等佐之。十月朔，建號中華人民共和國，都北平，易名北京，始以公元紀年。

公元一九五〇年，朝鮮兵起。美軍假聯合國之名，登陸仁川，朝鮮告急。乃出師援之，號志願軍。相持三載，互有勝負，乃弭兵。五四年，開大會，立憲法，修明政理。當是時，行五年之猷，實業大興，民生日遂。

五七年，澤東下令黜異見者，謂之反右。初，陳雲司食貨，頗有條目，民生稍復。旋而中蘇交惡，澤東急於強國，乃令行「三面紅旗」之法。務求速進，號曰「以糧為綱」，令農人殫力於田畝。吏治多浮誇，虛報產額者，反受重賞。又號「以鋼為綱」，毀民器以實鎔爐。鋼既不就，金鐵俱毀。壯丁皆從煉鋼，田園蕪廢。復歸人民公社，計口受糧，勞逸不均。陳雲等憂其弊，反坐貶。五九年，大饑，殍殣遍野，三年間死者三千萬有餘。澤東由是引咎退位，劉少奇、周恩來繼領政事，復雲舊法，民乃稍息。

六六年，時澤東猶掌黨事，乃興「文化大革命」，指少奇等為右派，義主資本，乃幽之於室，後徙開封，竟含冤病死。又號「破四舊」，廢禮樂，黜古儀，使弟子撻其師，焚毀典籍。國中大亂，法令蕩然。七六年，澤東薨。鄧小平進掌國事，撥亂反正，引「文革」為大過，復少奇之名。

七八年，小平令更張開禁，與萬國通商。食貨既興，國庫日盈。然新法先東後西，致富庶不一。然自變法以降，國力日蓄，振百年之頹。九七年，香港復；九九年，澳門還。二〇〇一年，入萬國商盟。〇八年，大會五洲於北京，興奧林匹克之集。

小平之後，則江澤民、胡錦濤、習近平相繼主政。

## 行政
初，尚無暇選舉，乃以中國人民政治協商會議代行立法之權。一九四九年九月，中國人民政治協商會議約法，云中國政治協商共同綱領，立中華人民共和國中央人民政府。一九五四年，全國人民代表大會立。全國人民代表大會者，國家權力之所出也，行立法權，選元首、行政、軍事、司法、監察部署。

憲法云，中華人民共和國國體，乃社會主義之國，而工人階級所領導，工農聯盟為基，人民民主專政。中國共產黨執政。
## 地方
一九四九年十月元日，中華人民共和國立，都北平，改北京。立五大行政區，分中華為三十省，十二直轄市，五行署區，並自治區、地方、地區各一，多沿民國舊制。此後十數年間，數年一變，至一九六八年方定，時分廿二省、五自治區、三直轄市。省下分地級、縣級、鄉級，各地名號均異，按方俗名之。地級含市、地區、自治州、盟。縣級含市轄區、市、縣、旗、特區、盟區。鄉級含區公所、鎮、鄉、蘇木、街道。省級之長曰省委書記，省長居其左，以黨領事也。至一九九七年，香港特別行政區立，越二年，澳門特別行政區立，遂成今貌。分廿三省、五自治區、四直轄市、二特別行政區，合三十四部。

三十四部列如下。遼寧省治瀋陽市、吉林省治長春市、河北省治石家莊市、山西省治太原市、黑龍江省治哈爾濱市、江蘇省治南京市、安徽省治合肥市、浙江省治杭州市、福建省治福州市、江西省治南昌市、山東省治濟南市、河南省治鄭州市、湖北省治武漢市、湖南省治長沙市、廣東省治廣州市、四川省治成都市、貴州省治貴陽市、雲南省治昆明市、陜西省治西安市、甘肅省治蘭州市、青海省治西寧市、海南省治海口市。別設臺灣省治臺北市，然臺灣自內戰末迄今實轄於中華民國。以上廿三省。西藏自治區治拉薩市、內蒙古自治區治呼和浩特市、廣西壯族自治區治南寧市、寧夏回族自治區治銀川市、新疆維吾爾自治區治烏魯木齊，以上五自治區。北京市、上海市、重慶市、天津市為四直轄市。並香港、澳門二特別行政區。

特別行政區以其舊法治。香港分十八區，澳門分七堂區。其長皆稱行政長官。
## 地理
華北、東北多平原，一馬平川，及江南、嶺南、兩湖諸地，山河相間。西南有青藏高原，雪峰迭起，有聖母峰，天下至高者也。河西至新疆，瀚海連綿，人煙尤希。北及塞外，南達南海，東臨太平洋，西接中亞細亞，其域計九百六十萬平方公里，衹次於俄羅斯、加拿大也。
中國 (釋義)

**中國**可解︰
* 東亞細亞一文明古國，見中國、華夏；
* 中原，或謂「國之中央」；
** 河南省
* 中華民國之略；
* 中華帝國之略；
* 中華共和國之略；
* 中華人民共和國之略； 
* 中華蘇維埃共和國之略；
* 日本之一地名，見中國地方。
防火長城

**防火長城**，蓋中華人民共和國濾互聯網資訊之法也。一九九八年，北京郵電大學校長方濱興始建之。美國思科公司相助。耗百億之資。或以為中國大陸禁言窒閡，屏蔽異見，獨攬網絡之舉。其名，泰西人始倡，假長城之名以刺之。

## 據
四書章句集注

**四書**者，大學，中庸，論語，孟子也。章句者，篇章斷句也。集注者，集古今名家之註解於原文句下者。
此書為南宋朱熹畢生所精著。朱熹乘二程之說，抽大學，中庸於禮記，合論語，孟子，綜集儒家四典，匯為一書。間入朱子之解。甚為精妙。朱子開理學之門，於後世甚為宗。
香港濕地公園

**香港濕地公園**，香港之主題公園也。處香港元朗天水圍之北。天水圍前建新市而壞其土，故建園以修之。其於米埔濕地保護區之左，香港政府意以之保育濕地，教化民眾，並招遊客。

公園動工於己卯年，為香港生態環境旅遊之始者。資以五億港元。分二期而建，地凡六十四公頃。首期展館成於庚辰年十一月，二期展館成於丙戌年四月廿三日。
加拿大

**加拿大**，北美洲之國也。西瀕太平洋，東臨大西洋，北抵北冰洋，極於北極。東北隔海與格陵蘭相望。生齒三千三百萬有奇。都渥太華。

國號本乎休倫語，村社之謂也。初爲英國自治領，然自西元一九三〇年代以降，鮮有以此稱之者。一九六五年更易國旗，繪以楓葉。

一八六七年，始蠲自治領之號，由是正名。然迄今仍尊英王爲共主，設總督以統政。

其境饒富原油，儲量甲於宇內，天下居三。

## 辨名

中華。晚清及民國初年，邦交移文譯作**坎拿大**。迨一九二〇年代，始定今稱，曰「加拿大」。

日本譯曰**加奈陀**。

## 史

### 先民之世
考諸遺器、血脈，育空之北，二萬四千五百年前已有人跡；安大略之南，則肇乎西元前七千五百載。若舊克羅平野、藍魚洞等處，蓋斯土生民最古之所也。其俗安土定居，力務農畝，嚴於等秩，而通商賈。然及西人航海而至，其故族舊化，或已先期陵夷。今欲追跡前事，唯藉發掘古物以考之耳。

## 行政
加拿大本大英屬地，今設總督代行王事。國有議院，分上下二院。大權實專於下院；上院雖具駁議之權，然鮮見施用。

兩院議員皆無定額。今上院百有五人，下院三百有八人。按制，下院不得減於二百八十二人，皆劃地分區，由民推舉，每區一人。至若上院，則非民選，悉由總理察舉，薦請總督任之。

## 地方
加國領省有十，今具其名如下。
*亞伯達（亞省）一九零五年始入聯邦
*不列顛哥倫比亞（卑詩省）一八七一年始入聯邦
*緬尼托巴（緬省）一八七零年始入聯邦
*紐芬蘭及拉布拉多一九四九年始入聯邦
*新不倫瑞克一八六七年始入聯邦
*新斯高沙（諾省）一八六七年始入聯邦
*安大略（安省）一八六七年始入聯邦
*愛德華王子島一八七三年始入聯邦
*魁北克（魁省）一八六七年始入聯邦
*薩斯喀徹溫（薩省）一九零五年始入聯邦
領地區有三，今具其名如下。
*努納武特一九九九年，割西北地區哈德遜灣以北諸島置
*西北地區一八七零年始入聯邦
*育空一八九六年始入聯邦
永樂大典

**永樂大典**，中國類書也。明成祖命姚廣孝等整輯天下之書，遂成是書，並賜此名耳。

序之曰︰「昔聖王之治天下也，盡開成之道，極裁輔之宜，修禮樂而明教化，闡至理而宣人文。蓋自伏羲、神農、黃帝、堯、舜以至禹、湯尚已之數。聖人繼天立極，皆作者之君，文武相承，文監二代，乃始有述。孔子生周之末，有德無位，刪修贊序，功賢作者。周衰，百家舛繁，王者跡熄。秦人燔書，斯道中絕。漢興，六藝漸傳。繼而唐、宋，沿習有徵。我高皇帝以神聖之資，廣禮樂之途，博大悠遠，同聖帝明王之道。朕嗣承鴻基，緬思纘述，以為混一之時，必有一統之制作，用以序百王之傳，總歷代之典，而世祀綿邈，簡編顆富，恆慨其難。至於考一事之微，汎濫莫周。求一物之實，窮力莫究。譬淘金於沙，探珠於海，戞戞乎不易得也。迺集文學之臣，纂四庫之書，購募天下遺籍。上自古初，迄於當世，博採旁搜，彙聚群分，著為奧典。以氣者，天地之和也。有氣斯有聲，有聲斯有字，故用韻以統字、用字以繫事，揭綱而目畢張，始振而末具舉，包括宇宙之廣大，統會古今之異同，巨細精粗，粲然明備。其餘雜家之言，亦得附見，蓋網羅無遺，以存考索。」

其纂修也，始永樂元年之秋，成五年之冬，凡四年，總二萬二千九百三十七卷。是書彌綸天地，通貫古今，支派蔓衍，誠布著而紛紜也。

迨孝宗之時，移置宮中，時時省閱。至乾隆之時，菁華盡入《四庫全書》，所餘以為糟粕，遂散失不斷，今存不足八百。
## 據
*《名山藏·典謨記》
莫斯科

**莫斯科**，俄羅斯之都也。聯邦直轄市，處北緯五十五度四十四分，東經三十七度三十三分。地方千又八十一公里，廣三十公里，袤四十公里。居俄羅斯之首，天下之六。口一千四百餘萬，冠乎歐洲。肇建於一一四七年，迄今已歷八百餘年。

莫斯科處俄羅斯西，屬溫帶大陸性氣候。冬尤寒，氣溫至低嘗達攝氏零下四十二度；夏暖，適遊。
北京市

**北京**，中華人民共和國所都，亦為直轄市。方二十四萬六千百五十八頃，口二千百七十萬有奇。建城凡三千餘年，歷朝建都亦八百餘年，為文史名城，與南京、洛陽、西安齊名。

## 史
北京古稱薊，為燕都。秦為廣陽郡，漢屬幽州，亦為廣陽國都。魏復為廣陽郡治，西晉時為燕國都，東晉至北周為燕郡。隋大業三年改涿郡。唐武德年間復稱幽州，後屬範陽節度使。安史之亂時為偽都。五代劉仁恭亦僭號於此，為後唐所滅。入遼稱南京析津府，金海陵王亮遷都至此，易名為中都。元至元九年更名大都。

有明乃興，以應天為京師，更大都為北平府，燕王棣藩國在茲。洎燕王興兵靖難，旋以北平為行在、北京，永樂十九年後，稱京師順天府。有清定鼎中原，亦定都於此。

民國新創，亦以北京為國都，稱京兆地方，至民國十七年複易名「北平」。廿六年罹倭難。卅四年光復。然中國又遭國共內戰之劫，太平實未臨於社稷矣。歷四年之干戈，民國三十八年，中國國民黨退守臺灣，中國共產黨得大陸，立國曰中華人民共和國，都北平，復而易名北京也。

## 它典
* 北京市政府

## 引據


分類:中華人民共和國直轄市